Dorset Street poltrijet e 1902 evit levr Jack London The People of the Abyss. Miller's Court a oa treuzet gant un hent a weler a-zehoù\nDorset Street a oa ur straed e-kreiz karter Spitalfields en East End e Londrez, e Bro-Saoz. Arabat eo kemmeskañ ar c'harter-se gant an hent gant ar memes anv e Marylebone, el lodenn eus Londrez anvet West End.\nBrudet e oa bet evel "the worst street in London (gwashañ straed Londrez)". Eno e voe lazhet Mary Jane Kelly gant ar muntrer brudet Jack the Ripper d'an 9 a viz Du 1888. Ar muntr euzhus a voe sevenet e lojeiz ar vaouez a oa lec'hiet en Niverenn 13, e Miller's Court, un hent tremen etre ar 26 hag ar 27, Dorset Street.\nSavet e voe e 1674 hag anvet 'Datchet Street' (kazi sur diwar anv William Wheler of Datchet, perc'henn an douaroù) ; nebeut amzer goude e voe adanvet Dorset Street. Evit an annezidi e oa anavezet evel "Dosset Street" pe "Dossen Street", marteze dre ma oa re ziaes da zistagañ gant an enbroidi pe dre ma oa kalz tiez doare doss-house.\nAn niverenn 13 e Miller's Cour\nUn alez Little Paternoster Row a oa liammet gant Dorset Street ha Brushfield Street. E-kreiz an XIXvet kantved, un den anvet John Miller en devoa savet ranndioù el liorzhoù a-dreñv perc'hennet gantañ er 26 ha 27, e kostez norzh Dorset Street. Evit mont en dachenn vihan-se e oa ret dont dre ur strizhenn etre ar 26 hag ar 27, anvet neuze Miller's Court. En Niverenn 13 e Miller's Court e voe lazhet Mary Jane Kelly, el lodenn a-dreñv eus ar savadurioù er 26 Dorset Street.\nMiller's Court e Dorset Street hiziv-an-deiz\nAdtapet diwar « https://br.wikipedia.org/w/index.php?title=Dorset_Street_(Spitalfields)&oldid=1784049 »\nKemmoù diwezhañ degaset d'ar bajenn-mañ d'an 12 C'hwe 2018, da 11:57.


ArMen - Wikipedia\nEvit sterioù hag implijoù all an anv Ar Men gwelet amañ.\nArMen a zo ur gelaouenn vreizhek c'hallek daouviziek krouet e 1987. Ur pennad brezhonek a vez e pep niverenn abaoe 2011.\nBreizh hag ar broioù keltiek eo danvez kentañ ar gelaouenn.\nEr gelaouenn e vez kaoz eus sujedoù lies evel : an arzoù, an natur hag an endro, an istor, an etnologiezh, ar sevennadur, ar sonerezh, an hengoun, an embregerezhioù, ar gevredigezhioù hag ar vuhez pemdeziek.\nE galleg eo ar gelaouenn-se, met ur pennad brezhonek a vez e pep niverenn abaoe 2011, ha barnadennoù levrioù brezhonek e brezhoneg a vez ivez abaoe pelloc'h. Tro 80 pajenn a vez er gelaouenn. 10 € eo priz an niverenn.\nLidet eo bet 20 bloaz ar gelaouenn e 2007. An niverenn 170 a zo bet embannet e Mae-Even 2009.\n2 straed Félix le Dantec\nPel: 02 98 98 01 40\nFax: 02 98 95 37 41\nPennskridaozer : Yann Rivallain\nSkridaozer / sekretour ar skridaozañ : Erwan Chartier\nLuc'hskeudenner : Xavier Dubois\nMaketenner : Éditions Fitamant\nRener an embann, kevelet pennañ : Jacques Fitamant\n2, rue Félix-Le Dantec 29000 Quimper Tél. : 02 98 98 01 40\nAtebeg kenwerzhel :\nRener ar bruderezh : Isabelle Jaffré\nSkoazellerez kenwerzhel : Véronique Walliser\nDiorroiñ ha skignerezh\nEmmanuelle Le Meur\nKoumanant ha gwerzh d'an niverenn\nKatell Fouron - Élodie Artero\nLec'hienn internet ar gazetenn\nUr c'helaouenn diwar benn Ar Men e 2004 war FR3\nAdtapet diwar « https://br.wikipedia.org/w/index.php?title=ArMen&oldid=1827413 »\nKemmoù diwezhañ degaset d'ar bajenn-mañ d'an 30 Gen 2019, da 19:44.


Heinz Dörmer - Wikipedia\nHeinz Dörmer (bet ganet e 1912 e Berlin en Alamagn), a oa bet bac'het gant an nazied abalamour d'e revelezh.\nPa oa bugel e oa bet oberiant er strolladoù bet savet gant an iliz evit ar re yaouank ha d'e bemzek vloaz e veze kavet alies e barioù gae Berlin. E 1929 e savas ur strollad evit tud yaouank anvet Wolfsring ("kelc'h ar bleizi") ha kaset e veze da-benn eno darempredoù personel, c'hoariva ha beajoù. E 1932 e voe lakaet Heinz da labourat evit aozadur broadel ar Skouted.\nKlask a reas Dörmer hag e strollad kenderc'hel da vezañ ur strollad distag met e miz Here 1933 e oant bet rediet d'emezelañ ouzh Yaouankiz Hitler.\nE miz Ebrel 1935 e oa bet tamallet Dörmer da vezañ bet darempredoù heñvelrevel gant izili eus e vagad ha kaset e oa bet d'an toull-bac'h evit ar wezh kentañ. Laosket e oa bet hag adharzet meur a wech o tremen ouzhpenn 10 vloaz en holl en toull-bac'h hag e meur a gamp-bac'h.\nGoude diwezh ar brezel e vanas Dörmer en toull e-pad 8 vloaz all c'hoazh ha goude bezañ laosket da vont da vat e tistroas da Verlin ma chomas eno gant e dad (aet da anaon e 1970).\nE 1982 e pedas bezañ restaolet gant Gouarnamant Alamagn met nac'het e oa bet outañ.\nAdtapet diwar « https://br.wikipedia.org/w/index.php?title=Heinz_Dörmer&oldid=1605341 »\nKemmoù diwezhañ degaset d'ar bajenn-mañ d'an 13 Kzu 2014, da 16:42.


Monson - Wikipedia\n(Adkaset eus Moñson)\nAr monson a zo ur reizhiad avelioù mareadek a gaver war ribloù Meurvor Indez ha e Su Azia. Kinniget eo bet ar ger arabeg mausim (mare-bloaz) evit orin ar ger. Evit gwir e vez implijet monson evit ar mare-bloaz pa zeu an avel da c'hwezhañ kreñv e Su Indez ha tro-war-dro dezho hag ivez evit ar glaveier puilh-kenañ a gouezh asambles gant an avel e-pad an hañv. Er goañv e c'hwezh an avel en tu all gant nebeutoc'h a c'hlaveier. Setu perak ez eus monson an hañv ha monson ar goañv.\nGlaveier ar monson e Mumbai e Eost 2005.\nImplijet e vez ar ger monson evit kornôg Meurvor Indez pa 'z eus ur c'hemm gant roudoù-avel ma'z a an avel a-hed : 6 miz da Vervent ha 6 da Viz.\nPa'z a an douar da dommañ muioc'h eget ar mor ez a an aer dommoc'h d'al laez ken e teu un aerwask izel a sach an avel diwar ar mor. Pa'z a an tolzennoù aer c'hleb a vez war ar mor da zilestrañ e kouezh glaveier diwar ar glizhennadur a zeu diwar ar menezioù freskoc'h.\nEr c'hontrol e teu an douar da vezañ freskoc'h er goañv eget er mor ken e vez krouet un aerwask izel war ar mor hag un avel war e du. Ne vez ket avel ar monson goañv ken dalc'hus eget hini an hañv.\nAdtapet diwar « https://br.wikipedia.org/w/index.php?title=Monson&oldid=1472651 »


Pajenn:Catechis, 1817.djvu/99 - Wikimammenn\nR. Ne c’houlennomp quet gant ar c’honditiono necesser.\nС. Pet condition so necesser evit ober ur beden vad ? R. Peder, an attention, an humilite, un intention pur, hac ar berseveranç.\nC. En hano piou e tleomp-nîn pedi ?\nR. En hano J.C., ha dre e verito.\nExplication eus ar Bater.\nAr Bater a so hanvet peden an Autro, abalamour ma zeo composet gant on Salver biniguet J. C. Hi eo ar c’haëra eus ar pedenno vocal. Cals a amser ha cals a Scritur a ve red evit explica an escellanç hac ar sans eus ur beden quen precius. Ne rin nemet un abrege bian. An oll a voar penaus e commanç dre rei dimp da anaveout penaus e zomp oll breudeur. Composet eo a seiz goulen.\nDre ar c’hentàn goulen, o hano bezet santifiet, e c’houlennomp ma vezo Doue meulet, hanaveet, henoret, respetet, caret gant an dud voar an douar evel ma zeo en env. Dre-se e c’houlennomp conversion ar bayanet, reunion an heretiquet hac ar schismatiquet gant an Ilis, e mæz a beini eo blasphemet an hano sacr a Doue. Goulen a reomp ar fin eus an oll grimo, conversion an oll bec’herien, ar pratiq eus ar vertu, ar c’hraç da vezan guir vugale da Zoue ha dar avanç oll er perfection gristen.\nDre an eil goulen, o rouantelez deut dimp e c’houlennomp ma vezo Doue hanaveet evit ar mæstr souveren, ha m’en em soumeto an oll gant joa d’e volontez divin ; ma c’haccordo bepret e brotection dan dud just, ma con-\nAdtapet diwar « https://br.wikisource.org/w/index.php?title=Pajenn:Catechis,_1817.djvu/99&oldid=118013 »


Janed Navarra (dugez Breizh) - Wikipedia\nJaned Navarra (dugez Breizh)\nUr pennad Janed Navarra zo ivez.\nJaned Navarra o kas he mab Arzhur davet bez e dad Yann IV, dug Breizh (1806) - Livadur gant Henriette Lorimier (1775-1854)\nJaned Evreux, pe Janed Navarra (1370-1437), a oa dugez Breizh (1386-1399), hag a deuas da vout rouanez Bro-Saoz (1403-1413) goude dimeziñ da Herri IV (Bro-Saoz).\nMerc'h e oa da Charlez, kont Evreux, anavezet ivez evel Carlos II Navarra dre ma teuas da vezañ roue Navarra, ha da Janed Bro-C'hall.\nDugez Breizh[kemmañ | kemmañ ar vammenn]\nDimeziñ a reas e 1386 da Yann IV, dug Breizh. Nav bugel o doe :\nJaned Breizh (1387-1388)\nur verc'h (1388-1388)\nYann V (1389-1399-1442), dug Breizh\nMari Breizh (1391-1446),\nArzhur III (1393-1457-1458), dug Breizh\nJili Breizh (1394-1412) aotrou Chantocé\nMarc'harid Breizh (1392-1428), dimezet da Alan IX Rohan\nRichard d'Étampes (1395-1438), kont Vertus, Etampes ha Mantes, tad da Frañsez II, dug Breizh\nBlanche Breizh (1397-goude 1419), dimezet da Jean IV d'Armagnac\nRouanez Bro-Saoz[kemmañ | kemmañ ar vammenn]\nMervel a reas Yann IV, pried Janed d'an 1 a viz Du 1399. Intañvez e chomas e-pad pevar bloaz, ha rejantez e voe evit he mab Yann V a-hed ar bloavezhioù-se.\nHervez an Encyclopedia Britannica e krogas an darempred etre Janed ha Herri Bolingbroke (a deuas da vezañ Herri IV (Bro-Saoz)) pa oa o chom e lez Breizh, harluet eus Bro-Saoz. En 1403 ec'h addimezas Janed da Herri IV. Bugel ebet n'o doe, met un darempred mat he doe gant bugale pried kentañ ar roue. Alies e save a-du gant he lezvab, priñs Kembre, a-enep ar roue.\nKoulskoude e voe tamallet dezhi, pa oa intañvez, en amzer ren he lezvab Herri V, da vezañ sorserez ha da glask lazhañ ar roue. Kondaonet e voe en 1419 ha bac'het pevar bloaz e kastell Pevensey e Sussex.\nGoude-se e vevas sioul dindan Herri V koulz ha dindan e vab Herri VI.\nBeziet e voe en Iliz-veur Canterbury e-kichen he fried ar roue Herri IV.\nAdtapet diwar « https://br.wikipedia.org/w/index.php?title=Janed_Navarra_(dugez_Breizh)&oldid=1846958 »\nKemmoù diwezhañ degaset d'ar bajenn-mañ d'an 23 Gwe 2019, da 18:30.


Gouelioù Kerne - Kemper (BR)\nDegemer Bevañ e Kemper Sevenadur Sevenadur ha brezhoneg : engouestl ar gumun Gouelioù Kerne\nGouelioù Kerne, bet savet e 1923, zo un darvoud na c’haller ket c’hwitañ warnañ e bed sevenadur Breizh.\nE-pad c’hwec’h devezh, e-kreiz an hañv, e teu Kemper a-bezh da vezañ ur gouel bras gant sonioù, livioù ha dañsoù Breizh ha re sevenadurioù all ar bed. Tost da 1.000 den a-youl vat a sikour bep bloaz da aozañ 180 sonadeg pe abadenn ma kaver mesk-ha-mesk sonerezh hengounel ha sonerezh a vremañ, dizoloadennoù ha mignoniezh.\nKanoù, dañsoù, sonerezh, sonadegoù, ha diskouezadegoù a ro e lusk d’ar festival e kalon ur gêr hag ur sevenadur, gouelioù hag a vez echuet gant an dibunadeg vras ma kaver en tu-hont da 3.000 dañsour ha soner deuet eus Breizh a-bezh.\nEtre 1923, bloavezh ma oa bet krouet gant Loeiz ar Bourc’hiz, hag an deiz a hiziv, ez eo deuet ar festival da vezañ un arouez: liammet eo e istor hag e emdroadur ouzh re Vreizh ha pobl Vreizh. An trede festival Breizh evit a sell ouzh an niver a dud ez eo hag an emgav brasañ gouestlet da sevenadur Breizh.\n5 bis, straed Kerfeunteun\n29103 Kemper Cedex\nPgz 02 98 55 53 53\nEvit gouzout hiroc’h sellit ouzh lec’hienn Gouelioù Kerne.


Pajenn:Perrot - Bue ar Zent.djvu/31 - Wikimammenn\nPajenn:Perrot - Bue ar Zent.djvu/31\nbezan en kalonou tud a zo. Eur pez koat a oe digaset, pevar doull ennan. Grêt e oe d’ar merzer lakat e dreid, betek pennou e zaoulin, en daou doull krec’h ; goude-ze e oent pleget, evit ober d’eze tremen dre an toullou traou. E zaouarn a oe staget, ’ us d’e benn, ouz eur pez koat-all, en hevelep doare ma n’halle, eur wech gourvezet, mont en tu ebet. Grêt e oe d’ezan, erfin, eur gwele gant gwer ha podou torret hag astennet e oe warnezan.\nDaouzek devez bennak e oe lezet evelse, mac’hagnet, en noaz ha hep tamm.\nBeb an amzer, e teued da ginnig d’ezan kig bet servijet d’an idolou ; mes ar beleg kalonek a oa mil gwech gwelloc’h gantan mervel evit tanva ar c’hig-se.\nKoulskoude, gouel ar Rouane a dostae, hag ar gristenien o devoa c’hoant d’e welet oc’h oferennan dirake, eur wech c’hoaz. Lavaret e reas d’eze o dije o goulenn : « Ma feultrin, emezan, a vezo an ôter, ha c’houi, bodet endro d’in, a reio an iliz. »\nDigaset e oe ar bara hag ar gwin war varlen ar beleg santel, ha goude bezan oferennet er stumm-ze, e lakas rei ar gomunion da gement a oa war e dro.\nA drugare Doue, n’en em gavas pagan ebet da gouezan warneze, epad al lidou sakr, ha d’o harz da vezan achuet. An de war lerc’h, an impalaer a gasas unan da welet ha maro e oa ar merzer. Heman, kerkent ha ma welas an den-ze o tostât outan, a huchas, krenvan m’helle :\n— Me zo kristen !\n— Eus pesort bro out ? eme ar bourreo.\n— Me zo kristen ! eme Lusian.\n— Pesort micher a teus ?\n— Piou eo da dud ?\nHag o lavaret ar ger-ze, e roas e ene da Zoue, ar 7 a viz genver 312.\nAr c’hristen mat\nSant Lusian a roas gant e gorf mac’hagnet eun ôter veo d’Hon Zalver Jezuz-Krist da ziskenn warnezi. Setu aze eun den hag an evoa goneet an enor da zougen an hano a gristen. Setu aze eur c’hristen, da lavaret eo, eun den badezet, a gred kelennadurez Jezuz-Krist, a stumm e vue diouti, hag a skuilh e wad, diouz red, da anzav he gwirione.\nPetra omp-ni, en kichen-ze ?\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/31&oldid=140567 »


Kenyatta e 1966\nJomo Kenyatta (war-dro 1890 - 22 a viz Eost 1978) a oa ur politikour eus Kenya, bet prezidant kentañ ar vro adalek 1964 betek e varv. Tad Uhuru Kenyatta e oa, pevare prezidant Kenya.\nGanet e oa en anv Kamau wa Ngengi en ur familh kikuyu. Goude marv e dud ec'h eas da vevañ gant e eontr hag e dad-kozh. E 1914 ec'h eas da gristen ha kemer an anv John Peter Kamau a cheñchas goude e Johnstone Kamau. E 1938 ec'h embannas un dezenn en e anv nevez : Jomo Kenyatta. Goude an Eil brezel-bed e stourmas evit dizalc'hiezh e vro hag a oa un drevadenn saoz.\nD'ar 1añ a viz Even 1963 e voe dilennet da vinistr kentañ Kenya ha chom a reas er garg-se goude dizalc'hiezh ar vro e miz Kerzu (pa oa ar rouanez saoz Elesbed II e penn ar Stad). D'ar 1añ a viz Even 1964 e teuas Kenya da vezañ ur republik ha Kenyatta prezidant kentañ anezhi. E strollad politikel a voe an hini nemetañ aotreet hag addilennet e voe e 1966, 1969 ha 1974.\nJomo Kenyatta · Daniel arap Moi · Mwai Kibaki · Uhuru Kenyatta\nAdtapet diwar « https://br.wikipedia.org/w/index.php?title=Jomo_Kenyatta&oldid=1767924 »\nGanedigezhioù ar bloavezhioù 1890\nKemmoù diwezhañ degaset d'ar bajenn-mañ d'an 4 Gwe 2017, da 16:21.


Ieuan Wyn Jones - Wikipedia\nIeuan Wyn Jones (ganet d'an 22 a viz Mae 1949) zo ur politikour eus Kembre.\nRhodri Morgan ha Ieuan Wyn Jones.\nEil Kentañ ministr Kembre evit ar mare.\nGanet eo bet e Dinbych, mab d'ur pastor badezour. Tremenet en deus e vugaleaj e Pontardawe hag e Bala. E studioù en deus graet e skol-veur Liverpool. Labouret en doa evel alvokad adalek 1974 betek 1987, pa voe dilennet da gannad e Ti ar C'humunioù evit Enez Môn.\nKadoriad ar strollad Plaid Cymru e voe etre 1980 ha 1982 hag etre 1990 ha 1992.\nKannad Sir Fôn e voe, en anv Plaid Cymru etre 1987 ha 2001. Dilennet e voe e Bodadenn Vroadel Kembre e miz Mae 1999. Dont a reas da vezañ prezidant Plaid Cymru war-lerc'h Dafydd Wigley. Goude votadeg 2003 e voe kemeret e lec'h gant Dafydd Iwan evel prezidant ar strollad ha dont a reas Ieuan Wyn Jones da vezañ rener kannaded Plaid Cymru er Vodadenn Vroadel. E 2007 e teuas da vezañ Eil Kentañ ministr Kembre er gouarnamant savet diwar un emglev etre Strollad al Labour ha Plaid Cymru.\nE 2007 e voe anvet Ieuan Wyn Jones da "Bolitikour ar Bloavezh" gant BBC Kembre. \n↑ "Jones takes top politician award", 5 Rhagfyr 2007. BBC\nAdtapet diwar « https://br.wikipedia.org/w/index.php?title=Ieuan_Wyn_Jones&oldid=1458037 »\nDernière modification le 4 Ebr 2013, à 00:50\nKemmoù diwezhañ degaset d'ar bajenn-mañ d'an 4 Ebr 2013, da 00:50.


Pajenn:Catechis, 1817.djvu/87 - Wikimammenn\nR. Mên a gred ferm, ô ma Doue,\nAn oll articlo eus ar fe :\nRac c’hui en deuss-e revelet,\nНаc a so guirion pa gomset :\nНаc an Ilis a bropos din\nАn articlo-se da gredin.\nRemission ar pec’hejo.\nRemission ar pec’hejo eo an decvet articl eus ar Gredo, dre beini on fe a lavar dimp penaus an Ilis e deus ar buissanç da effaci ar pec’hejo. Ar buissanç-se a henver ar pouar eus an alc’hue. Inutil eo en em arreti da brouvi en deus roet J. C. ar buissanç d’an Ilis da effaci ar pec’hejo ; un articl eo eus hon fe, sclæramant prouvet en aviel. Mæs evit cavet ar buissanç peini ne apparchant nemet ous successoret an Ebestel, daou dra so necesser. 1°. Bezàn ordrenet Belec hervez lezenno an Ilis. 2°. Bezàn destinet, approuvet pe gasset gant an Ilis.\nDre an defaut eus ar guenta condition, ar re ne dint quet ordrenet gant successoret an Ebestel, n’o deus gouir ebet voar an alc’hueïo, na voar fonction all ebet en Ilis Doue.\nDre an defaut eus an eil condition, an Esquibien, Beleyen schismatic, heretiq, ezcumunuguet, interdiset pe disaprouv, na ellont pardoni ar pec’hejo, ha pa vent bet ordrenet hervez lezen an Ilis ; rac an Ilis ous peini e apparchant da rei ar pouario, ho lem digante. En articl ar maro, hervez certen theologianet, pep Belec Ordrenet en form a ell rei an absolven voar ar gondition ne vezo quet ar penitant coupabl a erreur an hini en absolv. Dangerus eo heuil ar santimant-se gant aon rac bezàn seduiset er\nAdtapet diwar « https://br.wikisource.org/w/index.php?title=Pajenn:Catechis,_1817.djvu/87&oldid=118217 »\nKemmoù diwezhañ degaset d'ar bajenn-mañ d'an 7 Eos 2018, da 10:33.


Harp rezistanted Breizh d’an taol-argad | Becedia\nDic’hortoz ha dilo e rank un taol-argad bezañ evit tizhout e bal. Hollbouezus eo eta, kent skeiñ, titoura ha dielfennañ an titouroù bet dastumet war al lec’h.\nAdalek an hañvezh 1940 e voe savet rouedadoù rezistanted diframm awalc’h e Sant-Nazer. Ne badent ket pell avat dindan heskinerezh an Alamaned. Diaes eo goût c’hoazh e gwirionez pet den ha piv resis a oa engouestlet er rezistañs eno, ken treut eo an dielloù, war-bouez ar re bet embannet gant ar Vreizhveuriz.\nHollbouezus e voe avat resisted an titouroù niverus bet dastumet gant rouedadoù ar rezistañs e Sant-Nazer, kerkent ha deizioù kentañ an ac’hubiñ. Tudennoù e darempred gant servijoù ar Rouantelezh-Unanet dreist-holl zo bet degaset war-wel gant meur a istorour saoz hag amerikan.\nN’eus nemet un den avat hag a voe enoret gant ar Vreizhveuriz evit bezañ bet perzh eus aozadur an taol war al lec’h : an arzour hag etnologour René-Yves Creston, eus Sant-Nazer, ezel eus ar Seiz Breur. E 1946 e voe roet dezhañ ar Certificate of Service, sinet gant dorn ar field marshal B.L. Montgomery. Tutaet en doa Creston ur strollad Nazeriz, André Batillat, Tisavour ar Seiz Breur en o zouez, dre e liammoù gant rouedad Mirdi Mab-den e Pariz. Tudennoù all a anavezer, evel Henri Mouren, ijinour ar verdearurezh, stag ouzh ar rouedad Alliance, pe Hugues Mainguy, ur polisour eus Sant-Nazer hag a gasas plañioù diazlec’h listri-spluj Sant-Nazer d’ar pastol skosat Donald Caskie, staliet e Marsilha, a laboure evit an MI6.


Selaouit en dro an diviz diwar-benn an douristelezh e kreiz Breizh\nmardi 29 août 2017 à 12:36 Par Pauline Kerscaven, France Bleu Breizh Izel\nComment attirer les touristes en Centre-Bretagne ? Setu tem an diviz a oa bet enrollet ha skignet d'ar yaou 31 a viz Eost. Tu zo deoc'h selaou anezhañ en dro.\nTouristed o pourmen e lenn Gwerledan. - Ofis an douristelezh Kreiz Breizh\nAr bloaz tremenet e oa bet kontet 240 000 nozvezh e letioù hag en tachennoù kampiñ e "Kalon Breizh", da lavaret eo 2% eus an nozvezhioù tremenet e Breizh. Penaos neuze lakaat an douristed da zont da greiz ar vro ?\nAn dachenn "Kalon Breizh"\nMennozhioù e-leizh a zo evit sevel un douristelezh sioul ha troet war-zu an natur. "Dont a ra tud a-bell evit pourmen pe evit ober sport, e kreiz an natur", a zispleg Awen Plougoulm. Labourat a ra ar vaouez e Ofis an douristelezh ar Yeun Elez.\nSetu tachenn "Kalon Breizh". - Komite ranvroel an douristelezh\nDisplegañ a ra ivez e labour Ofis an douristelezh gant komite rannvroel an douristelezh evit brudañ "Kalon Breizh", un dachenn vras, "eus Brasparzh betek Pondi". Strivoù a vez graet gant an aozadur evit desachañ touristed e kreiz ar vro.\nAwen Plougoulm, eus Ofis an douristelezh ar Yeun Elez (Menez Are), a zispleg deomp eo pouezhus kaout seurt ostilhoù evit lakaat an dud da zont betek kreiz ar vro.\nAwenn Plougoulm, ostizez e Ofis touristelezh ar Yeun Elez.\n"Mod all", ur gevredigezh ha n'eo ket lusket gant ur framm publik\nAr gevredigezh "Mod all" 'neus dibabet brudañ ar C'hreiz Breizh ha degas touristed ha nerzh er vro. Savet o deus ur film evit desachañ an dud, brezhoneg ennañ. Un ober dic'hortoz eo rak n'eo ket lusket gant ur framm publik evel 'vez graet alies, gant ar c'humuniezhioù- kumunioù da-skouer.\nChristian Demeuré Vallée a zo perzh e-barzh "Mod All", e-giz keodedourien oberiant all en takad-bro. "Ar c'hoant a zo ganeomp diskouez ur vro all, pinvidik-tre da-geñver ar glad hag an natur. Ha kinnig un douristelezh en un doare disheñvel."\nPouezhus eo ivez labourat war internet hag ar rouedadoù sokial eme Christian Demeuré Vallée.\nChristian Demeuré Vallée, eus ar gevredigezh Mod all.\n200 000 tourist e Traonienn ar sent e 2016\nSachet ez eus bet 200 000 a dud gant Traonienn ar sent e 2016. Ar pal eo dedenniñ muioc'h c'hoazh a douristed en ur sevel ul lec'h evit degemer an dud. "Fellet a ra deomp bezañ ul lusker e Breizh da geñver an douristelezh e Breizh", a zispleg Sébastien Minguy, rener nevez an draonienn.\nPerak oa deuet kement a dud ? Selaouit respont Elie Gueguen, bez prezidant Traonienn ar Sent.\nElie Gueguen, bez prezidant Traonienn ar sent.\nSelaouit ouzh an diviz en dro\nPenaos sachañ muioc'h a douristed e Kreiz Breizh ? Sed aze ar goulenn a oa bet savet da dri zen, d'ar yaou 31 a viz Eost :\nAwen Plougoulm, eus Ofis an douristelezh ar Yeun Elez (Menez Are) ;\nChristian Demeuré-Vallée, bez-prezidant ar gevredigezh "Mod All" ;\nElie Gueguen, bez-prezidant kevredigezh Traonienn ar sent, e Karnoed\nDiviz ar yaou diwar-benn an douristelezh e kreiz Breizh, lodenn 1.\nDiviz ar yaou diwar-benn an douristelezh e kreiz Breizh, lodenn 2.\nÉconomie – Social E BREZHONEG | Avaloù-douar a Vreizh kaset d'ar broioù pell\nÉconomie – Social Ur raktres gourmarc'had kenlabourus e Brest\nÉconomie – Social Selaouit en dro ouzh diviz ar yaou | Gouelioù Nedeleg : pegen a-bouez eo evit ar goñversanted ?


klud - Wikeriadur\nklud /ˈklyːt/ gourel (furm vihanaat : kludig, liester : kludoù)\nBazh staliet en un ti diouzh se, ma'z a evned-porzh zo da gludañ warni evit kousket ; bazh-klud\nA-wechoù e teue d'e welout, da bigosat e skouarn ha da gaout un tamm bara kras a-raok mont d'he c'hlud da di ar c'haouenned, evel ar re all. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 142.)\nSkourr(où) ma'z a an evned da gludañ\nLaboused a nije, spontet, diwar o c'hlud, hag an eskell-kroc'hen a gammigelle, dallet. — (Jakez Riou, Geotenn ar Werc'hez ha danevelloù all, Al Liamm, 1957, p. 91.)\n(Dre astenn-ster) Ti a vez dastumet an evned-porzh ennañ evit tremen an noz\n(Dre astenn-ster) Lec'h ma ra loened zo o annez\n— [...]. Kerzh da glud ar c'haouenned ha kas Hedwig da-gaout Dumbledore. [...]. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 285.)\n(dre skeudenn-lavar), (Pemdez) Gwele ; kel, kloz\nmont d'e glud : mont da gousket\nKit d'ho klud, bugale!\nadkavout e glud : al lec'h pe ar stad m'edod kent\nmestr ar glud : ar c'hilhog\ngalleg : perchoir (fr)\ngalleg : poulailler (fr)\nAdtapet diwar « https://br.wiktionary.org/w/index.php?title=klud&oldid=303600 »\nKemmoù diwezhañ degaset d'ar bajenn-mañ d'an 13 Her 2020, da 08:22.


Ar vag-dre-lien Oosterschelde, o tont eus Izelvroioù…\nOosterschelde e Konk-Kerne (mae 2019)\nPar Yann Lukaz\nPublié le 24/05/19 15:27 -- mis à jour le 24/05/19 15:27\nUr vrav a souezhadenn e oa e porzh Konk-Kerne, dimerc’her. N’eo ket ar vigi-dre-lien hengounel a vank aze, mes houmañ zo brasoc’h, bravoc’h. En he benn-adreñv emañ banniel an Izelvroioù, divent, dispak, lusk-dilusk. Dic’hortozet krenn eo houmañ, hag hi deuet deus a-bell…Piv eo ? Tostaomp outi…doustadig…N’eus nemet ral a dud er porzh er mare-mañ, e-kreizig ar sizhunvezh, etre amzer-Fask hag an hañv.\nUr vag hengounel a vez graet goueletenn deusouti\nSetu ar vag. Ur oueletenn ( « Schooner» e saozneg) ez eo : dezhi teir wern. Pleget he gouelioù gwenn …Koadoù al leurenn (ha reoù all) koaret brav ha lufrus dindan an heol. Un añv izelvroek, iskis un tammig, zo dezhi: « Oosterschelde » ! An añv-se a dalv un dachennad mor (lâret e vez eus Escaut oriental, e galleg) e su an Izelvroioù. Diaes eo da zistagañ. Goulennet eo bet digant ur martolod d’e zistagañ. Adgoulennet diouzhtu, ken diaes eo… ! Ur skritell (e saozneg) lakaet e-tal dezhi a c’heller lenn evit kaout sifroù resis.\nUr vag hir he istor, kalzig a yezhoù komzet en he bourzh\nUn hir a istor zo bet dezhi. Bag-dre-lien koñwerzh da gentañ penn, kemmet meur a wech, deuet da vezañ ul lestr-tan e mare ar glaou, a-raok dont da vezañ ur vag-dre-lien adarre… Un droiadenn e broioù pell (betek bro Zeland-nevez…) graet ganti, evel ar Belem da skwer…Tostaat ouzh skornegi an dachennad Antarktika… Bremañ e vez o verdeiñ ingal en Europa, ha war-zu enezeg Cabo-Verde (cap-Vert, e galleg)…e-kreiz mor Atlantel. Setu perak e vez graet gant meur a yezh en he bourzh: izelvroeg, alamaneg, saozneg, spagnoleg, galleg, diouzh am eus klevet, ha kredapl braz portugeg – hag ar c’hreoleg ouzhpenn? - ha me oar-me… Hag ar brezhoneg? Graet e vo gant hon yezh e-bourzh al lougr Kaourintin, d’an 10vet a viz Even 2019 (dre dTAV Kemper), war-zu an enezeg Glenn (pe Glenan), ken dizale. Un istor all eo.\nAet kuit eo diriaou er mintinvezh : bez e oa an uhelvor. Ha dao d’ar vor adarre! Koulskoude, ar re a fell dezho gwelout ar oueletenn-mañ, ha bigi all ivez, a c'hello en ober bremaik e-kerz sizhunvezh ar pleg-mor ( « Semaine du golfe » ,e galleg), e Gwened (dibenn miz mae 2019).\nEvit gouzout pelloc’h\n. lec’hienn Oosterschelde (e saozneg):\n. ur pennad diwar detox internet, war lec’hienn Oosterschelde:\n. wikipedia (galleg), istor ar vag ha traou all:\n. lec’hienn Semaine du Golfe (Gwened) >>> follennig les Parades:\n. lec’hienn diwar enezeg Cabo Verde (e galleg). Dedenus diwar ar yezhoù enno:\nEvit gouzout pelec’h emañ ar vag\n(div lec’hienn implijet gante arouez AIS – MMSI: 246011000 -skignet gant ar vag) e devezhioù a zeu:\n. lec’hienn AIS:\n. lec’hienn AIS :\nV2 pennad adkempennet 24 mae da noz


Soubenn ar geek | A bep seurt alioù diwar-benn plijadurioù ar "geek" klasel : levrioù, filmoù, c'hoarioù video, levrioù bannoù-treset… | Pajenn 2\nPosted in Filmoù with tags egor, skiant-faltazi on Mae 14, 2018 by geekezig\nLIFE a zo ur film-skiant faltazi. N’eo ket ur film fall evidon-me, met ur film hep kalz a ijin, tremenet war-lerc’h ur bern filmoù all a galite gant memes rekipe. Start e vo derc’hel soñj eus LIFE neuze ken klasel eo.\nUr strollad tud a zo er savlec’h egor etrebroadel (ISS), o labour a zo studial un tamm douar eus Meurzh. Ur c’hellig a zo e-barzh an tamm douar-se. Posupl eo neuze e vefe boudoù bev war pladenn v/Meurzh! Kavout a reont penaos e kresk ar boud-se, met kreskiñ a ra buan ha speredek spontus eo. Ar skipailh eo a zo en arvar bremañ.\nUr film “egor” klasel neuze war vourzh ul lestr gant ur strollad tonket. A bep seurt tudennoù a zo hag elfennoùigoù evit reiñ un tamm istor dezhe, kompren peseurt sell o deus war an traoù ha perak e tibabont ober tra-mañ-tra. Efedus ‘m eus kavet an dibab-se peogwir ne gemer ket kalz plas war red an darvoudoù ha lusk ar film a ya kentoc’h buan. Ur film dudius met re heñvel eus filmoù all bet gwelet dija, siwazh!\nFilm sevenet gant Daniel Espinosa. Stadoù-Unanet Amerika, 2017, 1e44.\nSilver 1 – Le trésor des vampires\nPosted in Levrioù bannoù-treset with tags enklask, faltazi, galloudoù on Mae 13, 2018 by geekezig\nGoude bezañ bet echuet da lenn Silver am eus soñjet e vefen bet plijet o welet ur film pe ur stirad gant an istor-se. War a seblant e oa ur senario film a raok dont da vezañ ul levr bannoù-treset.\nLodenn gentañ Silver a ziskouez an haroz, James Finnigan, ul laer tapet fall, a zizolo un istor faltaziek a c’hallfe degas arc’hant dezhañ. N’on ket bet kendrec’het kement-se gant al lodenn-se, an tresadennoù na sikourent ket. Kendrec’het on e vefe bet ret kinnig an istor-se e liv, pe neuze en defe marteze ranket Stephan Franck dibab kenlabourat gant unan bennak evit an tresadennoù kentoc’h eget ober pep tra e unan… Ma.\nAn eil lodenn, ur wech lañset an traoù, evit mont e kastell Dracula, he deus plijet spontus din. Dudius, leun a virvilh, ur rekipe dreist evit ur film me gav.\nEtredaou on gant al levr-mañ neuze peogwir am eus bet kalz dudi o lenn (an eil lodenn) met an tresadennoù na blijont ket din ha n’on ket sur e c’hallfe bezañ mat bepred. Souezhus ar santad ne vefe ket bet dibabet ar c’hanol mat evit treuzkas an istor-mañ… Met c’hoarvez a ra, gav ket deoc’h? Istor ha tresadennoù gant Stephan Franck. Embannet e galleg gant Glénat comics, d’ar 14 a viz Even 2017.\nPosted in Filmoù with tags brezel, Europa, Istor, XXvet kantved on Mae 2, 2018 by geekezig\nPenaos ‘ta e oan chomet keit all hep bezañ bet gwelet Schindler’s List ? N’ouzon ket. Unan eus perzhioù mat Netflix a zo ivez kinnig filmoù klasel a c’haller gwelet en-dro pe dizoloiñ. A-raok na vefe tennet eus roll filmoù ar servij e oa ret din e sellet neuze!\nOskar Schindler a oa ur rener embregerezh alaman, ezel eus ar strollad nazi. Er film eo gwelet evel un den a oar ober brav d’ar re all, profañ traoù, kaout plijadur, bezañ gwelet mat ha kaout a bep seurt darempredoù mat gant tud al live uhel evit lakaat e embregerezhioù da vont. Ne seblant ket bezañ donezonet evit kontañ pe merañ kement se. Evit espern arc’hant eo e tiviz implij yuzevien hepken en e labouradeg e Polonia, micherourien a goust marc’hadmatoc’h int. Tamm-ha-tamm avat e vez gwelet o klask implij an holl reolennoù a c’hall evit reiñ labour da dud reuzeudik o stad, gwashaat ha startaat a raio divizoù an 3de reich avat ha disfiz a vo outañ hag e doare, tamm-ha-tamm.\nUr film e gwenn-ha-du eo Schindler’s List. Ur film brav eston, kalet kenañ, fromus, pouezus. Komprenus eo en defe Steven Spielberg bet c’hoant enoriñ an “haroz ordinal”-mañ ha graet en deus en un doare efedus.\nHir eo ar film avat hag ar fin tout (gant an aktourien hag an dud wirion o vont war bez Oskar Schindler) a zo a re marteze, evit red an istor ha nerzh ar film. N’eo ket ur gwall rebech, an hini nemetañ am eus d’ober e gwirionez, ken bamus eo ar film mod all.\nFilm sevenet gant Steven Spielberg, diazezet war levr Thomas Keneally : Schindler’s Ark. Stadoù-Unanet Amerika, 1993, 3e35.\nPosted in Levrioù bannoù-treset with tags comics, enklask, faltazi, familh, gourharozed, krennarded, lise on Mae 1, 2018 by geekezig\nAc’hanta! Abaoe pell n’am boe ket bet tro da lenn ul levr bannoù-treset! Na petra ‘ta!\nDedennet on bet gant Gotham Academy. Un istor o tremen e Gotham city (anat deoc’h) en ul lise. Un doare da splujañ e bed teñval Gotham dre sell liseadezed. Enklaskoù bihan ha n’int ket c’hoazh re spontus o devo tro d’ober.\nUn neuz levezonet gant ar manga a zo gant Gotham Academy. Santet e vez splann ar c’hoant dedennañ lennerien yaouank a zo techet marteze da vont davet ar manga kentoc’h eget davet ar c’homics. Kavout a ran eo deuet brav an disoc’h, ul lennadenn skañv ha trawalc’h a gevrinoù ha liammoù gant peurrest ar “batmanverse” evit kaout c’hoant da vont pelloc’h. Plijet on bet ivez gant an darempredoù etre al liseidi, tudennoù klasel int met mont a ra mat en-dro ar strollad evit o enklaskoù a bep seurt. Istor gant Becky Cloonan ha Brenden Fletcher, tresadennoù gant Karl Kerschl ha Mingjue Helen Chen. Diwar Batman krouet gant Bob Kane. (chabistroù #1-6) Embannet e galleg e ti Urban Comics, d’an 11 a viz Gwengolo 2015.\nPosted in Filmoù with tags bugaleaj, faltazi, familh on Ebrel 15, 2018 by geekezig\nUr film ouzhpenn tro-dro da b/Peter Pan. N’eo ket an dra-se en deus roet din c’hoant da sellet ouzh Pan kement-se met kentoc’h e sevener, Joe Wright.\nPan a ginnig gouzout penaos o deus Peter ha James (Hook) talet asambles ouzh ur morlaer spontus a zistruje Neverland : Blackbeard. Un doare “origin story” diouzh ar c’hiz neuze.\nN’on ket bet tapet en istor kement-se ha jenet on bet spontus gant ar skeudennoù hag an efedoù ispisial : vil euzhus. Ur spont pa soñjer pegen brav en deus gallet filmoù all savet gant Joe Wright bezañ (Atonement da skouer pe c’hoazh Anna Karenina…).\nPrest e oan da baouez an DVD pe dost d’ur mare zo, ken hir e kaven ma amzer. Didalvoud a seblant an istor. Ne oan ket displijet spontus met ne welen ket pal ar film. Digempouez e seblant bezañ, lodennoù zo a zo sañset “fentus” (evit ar vugale) met degaset int iskis (start eo bezañ Steven Spielberg!), daveoù modern a zo gant ar sonerezh met n’ouzer ket mat perak… Souezhus e gwirionez. N’on ket evit kompren !\nEvel-just e vo start chom hep menegiñ tudenn Tiger Lily, priñsez ar boblañs henvroat ha plac’h wenn nemeti ar meuriad… Plijout a ra din kalz Rooney Mara met un tamm groz e oa memestra.\nDipitus e meur a geñver neuze.\nFilm sevenet gant Joe Wright. Awenet gant oberenn J.M. Barrie. Stadoù-Unanet Amerika, 2015, 1e51.


Le Transporteur (film 2002) - Wikipedia\nLe Transporteur (film 2002)\nLe Transporteur zo ur film gall embannet e 2002, renet gant Corey Yuen ha Louis Leterrier (lakaet da rener arzel ar film). Skrivet eo bet gant Luc Besson, awenet gant filmoù BMW an heuliad The Hire. Evel aktourien emañ Jason Statham evel Frank Martin, ur blenier – doare goprsoudard "dezougen" paeet-mat. Kavout a reer ivez Shu Qi evel Lai Kwai.\nAr c'hentañ lodenn eo eus an heuliad filmoù, gant daou film ouzhpenn an hini kentañ, Le Transporteur 2 ha Le Transporteur 3. Bez ez eus bet ivez un adsevel reboot, Le Transporteur : Héritage hag ur stirad skinwel Le Transporteur : la série.\nJason Statham evit Frank Martin\nShu Qi evit Lai Kwai\nFrançois Berléand evit an inspektour Tarconi\nMatt Schulze evit Darren "Wall Street" Bettencourt\nRic Young evit Mr. Kwai\nDidier Saint Melin evit Boss\nJean-Marie Paris evit Giant Thug\nAdrian Dearnell evit kinniger skinwel\nVincent Nemeth evel blenier (the pilot)\n"Tweet – Boogie 2Nite"\n"Nate Dogg – I Got Love"\n"Sacario featuring Angie Martinez and Fat Joe – Live Big (Remix)"†\n"Knoc-Turn'al – Muzik"\n"Angie Martinez featuring Lil' Mo and Sacario – If I Could Go!"†\n"Tamia – Be Alright"†\n"Missy Elliott – Scream AKA Itchin"\n"Gerald Levert – Funny"†\n"Hustlechild – I'm Cool"†\n"Keith Sweat – One on One"†\n"Nadia – Life of a Stranger"\n† o talvezout ne vez ket klevet ar ganaouenn e-pad ar film\nAdtapet diwar « https://br.wikipedia.org/w/index.php?title=Le_Transporteur_(film_2002)&oldid=1801085 »\nKemmoù diwezhañ degaset d'ar bajenn-mañ d'an 28 Gou 2018, da 11:54.


Journal de Renaud Camus, dimanche 11 novembre 2018\ncréée le mardi 13 novembre 2018, 11 h 09\nmodifiée le mardi 13 novembre 2018, 11 h 16Plieux, dimanche 11 novembre 2018, onze heures du soir. J’ai un certain goût pour Châtillon-sur-Seine, je ne sais pas trop pourquoi, car ce n’est pas ~~~~~~~~~~~~~~~~~ ~~~~ ~~~~~~ ~~~~~~ : ~~~~~-~~~~~ ~~~~~~ ~~~~ ~~~ ~~’~~~~~~ ~~~~~~~ ~~~~~ ~~’~~~~~ ~~~ ~~~~~~~~~~~ à peine son ~~~~ ~~~~~~ ~~’~~ ~~~~~~~ ~~~~~ ~~~ ~~~~~~~~~ ~~~~~, ~~~~~ ~~~~~~~, ~~~ ~~ ~~ ~~~~ ~~~~~~~~ ~~’~~~~~~~. ~~’~~~~~~ ~~~~ ~~~~~~~ ~~~~~~~~~~ ~~~~~ ~~~ ~~~~~~~~ ~~~ ~~~~, ~~~ ~~~~ vrai ; et j’imagine ~~~~ ~~’~~~~~~ ~~~~ ~~~~~~ ~~~~~ ~~~ ~~~~~~~~ ~~~ ~~~~~~~~~~, ~~~~ ~~~ ~~~~~~~~ ~~~~ ~~~~ ~~~~~~ ~~ ~~~ ~~~~ ~~~ ~~’~~~~~~ ~~~~~, ~~~~~~~ ~~~~ ~~~~~~~~~ ~~~~~~~~ ~~~ ~~~~~~~~~ de France en ~~~~~~~~ ~~~~~~~~~ ~~~~ ~~~~~~~~~. ~~~ ~~’~~~~~~~~ : ~~~~~~~~~~-~~~~-~~~~~~ ~~’~~~~~~~~~ ~~~~~ ~~~~~~ ~~~~~ ~~~~~ ~~~ moi.\nLa ~~~~~~ ~~ ~~~ ~~~~~~~~~ ~~~~~~~~~ ~~~~ ~~~~~~~~~~~~~~ ~~~ ~~~ ~~~~~~~~~ ~~~~~~~ ~~~~ ~~~~~~ sa partie centrale ~~~~ ~~~~~~~~, ~~~ ~~~~~~ ~~~~~~ ~~~~~~~~~~~ (~~~ ~~~~), ~~~ ~~~~~ ~~~ ~~~~~~ ~~~~~~~~~~~ ~~~~~~~~, ~~~~~~~~~~~~ ~~~~~-~~~~~, ~~~~~~~ ~~~ ~~~~~ ~~’~~~~~ ~~~~ ~~~~~~~~~~~. ~~~ ~~~~ ~~~~~~ ~~’~~~~~~~ ~~~~~~~~~~~, ayant survécu à ~~~~ ~~~~~~~~~~, ~~~~~~~~~ ~~~~~~ ~~~ ~~~~~ ~~~ ~~~~ ; ~~~~~ ~~~ ~~~~~~~~~~~~~~ ~~~~~~~~ ~~ ~~~~~~~~~, ~~~ ~~~ ~~’~~~~~~~~ ~~~~~~~~~~~ ~~~~~ ~~~ ~~~~~~~ “~~~~~~ ~~~ ~~~~~ ~~~~~~~~~~~~~”, ~~~ ~~~~ périphérique, quoique sis ~~~~~ ~~~ ~~~~~~~ ~~~~~~~~. ~~~ ~~~~~~~~ ~~’~~ ~~~~ ~~~~~~ ~~~ ~~~~~~~, ~~ ~~~~ ~~~~~. ~~’~~~~~~~~~~ ~~~ ~~~~~~~~ ~~~~~~ ~~~~ ~~~~~~~~~~~~ ~~~~~~~~, ~~~~~ ~~~~~~~~~~ ~~~~~~~~~~~~~ ~~~ ~~~ ~~~~~~~~~~~~~~, et il ne ~~~~ ~~~~ ~~~~~~~~~~ ~~~ ~~~~~~~ ~~~~ ~~~~~ ~~~~~~~ ~~~~~~~, ~~~’~~~ ~~ ~~~~~~~~~ ~~~ ~~~~ ~~ ~~~~~~~~~, ~~~ ~~~~~~~ ~~~~~ ~~ ~~~~~~~~~~~~~~, ~~~ ~~~~~~~~~~ ~~~~ ~~~~~~~~ ~~~ ~~~ cage de verre, ~~~ ~~ ~~~~~ ~~~~ ~~~~~~~ ~~~~~~~~~ ~~~~ ~~~~ — ~~~~~ ~~ ~~~~~~, ~~~ ~~~~~~~~ ~~~~~~ ~~~’~~~ ~~’~~ ~~~~~~~ : ~~~ ~~ ~~ ~~~~~~~~~ ~~~~~ ~~~ ~~~~~~, ~~~~~~~ ~~~ bronze antique, un ~~~~~~~~ ~~~~~~~~~, ~~~~ ~~~~~~~, ~~~ ~~~~~~~, ~~~~ ~~~~~~ ~~~ ~~~~~~, ~~~~~~ ~~~~~~~, ~~~ store.\nC’est ~~~ ~~~~~~~~~~~~ ~~~~ ~~~ ~~~~~ ~~~~~~~ ~~~ ~~~~~ ~~~ ~~~~, ~~~ ~~~~~~~~~ ~~~ faut bien reconnaître ~~~’~~~ ~~’~~ ~~~~~ ~~~ ~~~~~~~~, ~~~ ~~~ ~~’~~~~ ~~~ ~~~~~~ ~~~~ ~~’~~ ~~~~~~~, ~~~~~~~, ~~~~~ ~~~~~~ ~~~ ~~~ ~~~~~~~~~~ ~~~~~~ ~~~ ~~~ ~~~ ~~~~~~~, ~~~~~ ~~~~~~, ~~~~~ des conditions presque ~~~~~~~~~~~~~~ : ~~~~ ~~~~~~~~ ~~~~~~~~~~ ~~~ ~~~ ~~~~~~~~~~~~ ~~~~~~~ ~~~~~~~, ~~~ ~~ ~~ ~~~~~~-~~~~~ ~~~ ~~~~~~~ ~~~~~~~~, ~~~~~ ~~~ ~~~~~~ ~~~ ~~~ ~~~~~~, ~~~ ~~~~~~ ~~~~~~~, ~~~ ~~~~~~ valeur, de cette ~~~~~~~~~~ ? ~~~ ~~~~~~~~ ~~~~ ~~~~ ~~~~~~~~~ ~~~ ~~~~~~~~~ ~~~~~~~~~~~ ~~~~~~~~~~~~~ ~~~ ~~~~~~~ ~~~~~~~~~~~, ~~’~~~~~~~~~~~~~~ ~~~~~~~~~~~~~~, ~~~ ~~~~~~~~~~~~~~ ~~~ ~~~~~~~~~ ~~~~~ ~~~ ~~~~~. ~~~~ ~~~~ ~~’~~~~~~~~~~~~ ~~~~~~~ ~~~ chef-d’œuvre par chauvinisme ~~~~~~~~ ~~~ ~~~~~~~~~~ “~~~~~~~~~~~~” ~~~~~~~~ ~~~~~~~~~ ~~~~~~~~ ~~~~ ~~’~~~~ ~~ ~~~ ~~~~~~~~ ~~~~~~~~~~~ ~~~’~~~ ~~~~~ ~~~~~~~~, ~~ ~~~ ~~~~~~~~ ~~~ ~~~~~~~~~ ~~~~~~~~~~~~~~, ~~~ ~~~~~~~~~ ~~~~ hyper-riches.\nD’ailleurs, ~~ présent, c’est presque ~~~~~~~ ~~’~~~~~~~ ~~~~~~-~~~~~~~ ~~~~ ~~~ ~~~~~ ~~~ ~~~~ ~~~~ ~~’~~~~~~~~ ~~ ~~~~~~~~~~. ~~~~~ ~~~~~~-~~~~~, ~~~~~~ ~~~ ~~~~~~~~ ~~~~~ ~~~ ~~~~~~~~ ~~~~~~ (~~~ ~~’~~~~~~ ~~’~~~~~~ ~~~~~~~~~ ~~ ~~’~~~~~~~), et de nouveau ~~~~~~~~ ~~’~~~ ~~~~~~~, ~~~~~~ ~~~~ ~~~~~~~ ~~~ ~~~~ ~~~ ~~~~~~~, ~~~~~ ~~~~~~~~~~ ~~~~~~ ~~~~~ ~~~~ ~~~~~~~~ ~~~~~ ~~~~~, ~~~~~~ ~~~~~~~~, ~~~~~~~~~~~~~, ~~~~~~ ~~~~ ~~~~~~ ~~~ ~~~~~~ ~~~ moi, à ses ~~~~~~, ~~~~~~~ ~~~~~ ~~~~~~~~ ~~~~~ ~~’~~~~~~ ~~~ ~~~~~ ~~~ ~~~~~~. ~~’~~~ ~~~~~~~~~~~ ~~~~ ~~~~~~ ~~~~ ~~~~~~~~~~ ~~’~~~~~~~~~, ~~’~~~~~~~ ~~~~~~~, ~~~~~~~ ~~ ~~’~~~~~~~~~~~ ~~~~~~~ ~~~ ~~~~~~ ~~’~~~~~~~~, ~~~~ un plateau. Elle ~~~~~~~ ~~~ ~~~~~~~~ ~~~~ ~~~~~~. ~~~ ~~’~~~~~~~~ ~~~~~ ~~~~~~ ~~~~ ~~~~~~~~ Vorles, ~~~ Vorlette. ~~’~~~~ ~~~~~~ ~~~~ Kevin ~~~ Samantha, pourtant…\nJe ~~’~~~ ~~~~ ~~~ ~~~ ~~~~~~ ~~~ gagner ces hauteurs, ~~~~~~~~~~~~~~. ~~~ ~~~ ~~~~~~~~~ ~~~~ ~~~ ~~~~~~~~~ ~~~~ ~~~~~~ ~~~~~~~ ~~~ ~~~~~~ ~~~~~~~, ~~~ ~~~~~ ~~~~~~ ~~~~~~~~~~ ~~~~ ~~~~~~~~~~~~~~~~~~ ~~~ ~~~ ~~~~~~ ~~~~~~~~ ~~~ ~~~~~~~, ~~~~~ ~~~ pauvre Caulaincourt en ~~~~~~ ~~~ ~~~~~~~~~~~ ~~~~~~~~~~~~. ~~~~~ ~~~ ~~~~ ~~~~~ ~~~~~~ ~~~~~~ ~~~~~~~ ~~~~~~~~ ~~~~~~, ~~~~~~ ~~~~ ~~~~~~~~~~ ~~~~~~~ ~~ ~~~~~~~ ~~~ ~~~~ ~~~~~~~~~~ ~~~~~~~~~ ~~ ~~~~~~~~~~~~~-~~~-~~~~~~~~~ ~~~ ~~~~~, auprès de Robert ~~~ ~~~ ~~~~~~~~~~ ~~~ ~~~ ~~~~~~ ~~~~~~~~ ~~~~~~~. ~~~~ ~~~~~ ~~~~~~ ~~~~~~, ~~~ ~~~ ~~~~~~~~. ~~~~~ ~~~~~~~ ~~~~~~~ ~~~~~~~~~~ ~~~~~ ~~~~~~~~~ ~~~~ ~~~~~~~ ~~~~~ ~~~ ~~~~~~~~ ~~ La Ferté-sur-Aube, bourg ~~~’~~~ ~~~~~~~~~ ~~~~~~ ~~~~~~~~~-~~~~-~~~~~-~~~~~~~~ ~~~ ~~~~~~~~~~. ~~~ ~~ ~~~~~ ~~~~~ ~~~ ~~~~~~~ ~~~ ~~~~~~~~~~ ~~~~~~~ ~~~~-~~~~~~~~~~~, ~~~~~~~~~ ~~~~~~~ ~~’~~~~ ~~~~~ ~~~~~~~ ~~~~ ~~~~ ~~~~~~~, ~~~ ~~~~~ ~~~~ aile est occupée ~~~~ ~~~~ ~~~~~~~~~, ~~~ ~~~~ jours.\nÀ ~~~~~~~~~~-~~~~-~~~~~~ ~~~ ~~~~~~~~~~~~ ~~~~~~~, ~~~~~~~~~ ~~~ ~~~~~~ ~~~~~~~~~ ~~~~~~~~~ ~~~ ~~~ ~~~~~~~ ~~~~~, ~~~ ~~~ ~~~~~ ~~~ ~~~~~~ ~~~~~~~~~ ~~~~~-~~~~~~~~~~~, ~~~ vastes maisons bourgeoises ~~~ ~~~ ~~~~~~~ ~~~~~~~~~, ~~~~~~~ ~~~~ ~~’~~~ ~~~~~~~ ~~~~ ~~~~~~, ~~~~~~~~~~ ~~~~~ ~~~ ~~~~~~ ~~~~~ ~~~ ~~~~~ ~~~~ ~~~~~~~ ~~~~~~~ ~~~ ~~~~~~~~~~, ~~~~ ~~’~~~~~~ ~~’~~~ ~~~ ~~~~~ quel miracle, ou ~~~ ~~~~ ~~~~~~~~~~ ~~~~~~~~. ~~’~~~~ ~~~~~-~~~~~ ~~ ~~~~~~ ~~’~~~~~~ ~~~~ ~~~ ~~~~~~ ~~~~~~~~~~, ~~~~~~~~~~~ ~~~~~~~~ ~~~~ Finzi-Contini.\nAh, ~~~ ~~~ ~~~~~ ~~~~~ ~~~~~~~~ ~~’~~~ ~~~~~~~~ ~~~~~~~~ ~~~~~~~, ~~~~ dirigea l’école de ~~~~~~~ ~~~ ~~~~~~-~~~-~~~~~~~, ~~~~~~~, ~~~ ~~~~~~, L’Extérieur ~~’~~~~ ~~~~~~ ~~ ~~~~~~~~~~-~~~~-~~~~~~ (~~~~~~~~~~, Côte-d’Or), ~~~ ~~~~~. ~~’~~~~ ~~~~~ ~~~~~~ ~~~~ ~~~~~~-~~~~~~~~ ~~~~~~~ (~~~~ ~~~~~~~~~ ~~~ ~~~ ~~~~~~~~ ~~~~). Les forges, voilà ~~~~~ ~~~~~~ ~~’~~~ ~~~~~~~ ~~’~~~~~~~. ~~’~~~~~~~ ~~~ ~~~~~~~~ ~~~ ~~~~~ ~~~~~~ ~~~~ ~~~~~~~~~~ ~~ ~~~~~~~~ ~~~~ ~~~~~, ~~~~ ~~~ ~~~~~~~~ ~~ ~~~ ~~~~~~~~~~~~~ ~~~ ~~~~~~. ~~’~~~~~~~~ ~~’~~~ dissuada sottement, la ~~~~~ ~~~ ~~~ ~~~~~~ ~~~~~~~~~~, ~~~ ~~~~~ ~~~ ~~~~~~~ ~~~~~~~~~~~ ~~~~ ~~~~~~~ ~~~ ~~~ ~~~ ~~~~~~ — ~~~~ ~~~~ ~~~~~~~ ~~~ ~~~~~~~~~~, ~~~~~~~, ~~~~ ~~~~~~~ ~~~ ~~~~~~ : les gens ne ~~~ ~~~~~~~~ ~~~~ ~~~~~~~ ~~ ~~~~~ ~~~~~~ ~~~~~~~ ~~’~~~~~~~ ~~~~ ~~~~~~~~ (~~~ ~~~ ~~~~ ~~~ ~~~~~~~ ~~~~~ ~~~~~~~, ~~~~~~).\nvoir l’entrée du dimanche 11 novembre 2018 et ses 2 images dans Le Jour ni l’Heure


Journal de Renaud Camus, vendredi 26 juin 2015\ncréée le samedi 27 juin 2015, 16 h 22\nmodifiée le samedi 27 juin 2015, 16 h 29Plieux, vendredi 26 juin 2015, minuit moins vingt. Il y avait ce soir un dîner au Prieuré, à l’autre bout du village, après le ~~~~~~~~~~~ ~~~~ ~~~~~~~~~ ~~~ ~~~~~~ ~~~~ ~~~~ ~~~~~~ ~~~~~~~~~ ~~~~~~~~ ~~~~~ ~~~ ~~~~~~~~~ ~~~ Pierre, du jeune ~~~~~~~ ~~~ ~~~ ~~~~~~~~~~~~, ~~~ ~~~~~~~~~ ~~~~~~~~, ~~~ ~~’~~~~~~~~~~ ~~~ ~~~~~~~~~~, ~~’~~~~ ~~~~~~ ~~~~~~ ~~~~~~~~~. ~~’~~~~~~ ~~~~~, ~~~~~ ~~~~~~~~ ~~~~~~~~ ~~ ~~~~~~ ~~~~~~~~ ~~~~~ ~~~ ~~~~~ ~~~~~~ en terrasse, au-dessus ~~~ ~~~~~~~ ~~~~ ~~~~~~~~ ~~~~~ ~~~~ ~~~~~~~ ~~~ ~~~~ ~~~~~, ~~~ ~~~~~ ~~~ ~~~ ~~~~~ ~~~~~~~~~~~ ~~~ ~~’~~~ ~~~~~~ ~~~~~~ ~~~~~~~~ ~~~ ~~ ~~ ~~~~~~ ~~~~. ~~~~ lune un peu ~~~~~ ~~~’~~ ~~~~~ ~~~~~~~ ~~~~~~~~ ~~~~ ~~~~~~~~ ~~~~~~~~~~, ~~~~~ ~~~ ~~~~~ ~~~~~~~~. ~~~ ~~~~~~~~ ~~’~~~~ ~~~~~, ~~~~ ~~~ ~~~~. ~~~ ~~~~ ~~~~~~~~~~ ~~~~~~~~~ ~~’~~~ ~~~~~~~ ~~~~~, ~~~~ m’a plu :\n« Il ne ~~~~ ~~~~~~~ ~~~~ ~~~~~~~~~~~~ ~~~~ ~~~~~~~~ ~~~~~~~~~~ ; ~~~ ~~~~ ~~~~~~~ ~~~~~~~~~~~~ ~~~~ ~~~~~~~~ brutales. »\nCet ~~~~~~, ~~~~ ~~~~~~~~ ~~~~~~ ~~~~ ~~~~~~~~~~~~~ ~~’~~~~~~~, ~~~~~~ ~~~~~ ~~~~ ~~~~~~~~ ~~~~~~~~~~ ~~ Auxonne, comme mon ~~~~~. ~~~ ~~~~ ~~~~~~~ ~~~ ~~~~~~ ~~~~~~~, ~~~~~~ ~~~~~ ~~~’~~~ ~~~~~~~~~ ~~~~~ ~~~~~~~~~ ~~~ ~~~~~~, ~~~~~~ ~~~~~ ~~~~~~ ~~~~~~~~~-~~~~~~~~~~. ~~~ ~~~~~~~~, ~~~ ~~~~~~~ ~~~~~~, ~~-~~-~~~ ~~~~~~~~ (~~’~~~~~~~~~ je crois qu’il ~~’~~~~~~~~~ ~~~~~~), ~~~~~~ ~~~ ~~~~~~~~~~~. ~~~ ~~~~~~~ ~~ ~~~~~~~~ ~~~~~~~~~~~~. ~~’~~~ ~~~ ~~~~~ ~~~ ~~~ ~~~~~~~~~~ ~~~~~~~’~~~ ~~ ~~~~~~ ~~’~~~~ fille ~~~ ~~~~~~~~~ III.\nNos ~~~~~~, ~~~~ ~~~~ quatre maisons, ne ~~~~~~~~ ~~~~ ~~’~~~~ ~~~~~ ~~~~~~-~~~ ~~~~~ ~~~~~ ~~~~~~ ~~~ ~~~ ~~~~~~~~~~~ ~~~ ~~~~~~~, ~~~~~~ ~~~~~~ ~~~ ~~~ ~~~~~~ ~~~ ~~~ : ~~~~~~, ~~~~~~~~, ~~~~~~~~, ~~~ ~~~~~~~ ~~~~ ~~~ fin, via Padoue ~~~ ~~~ ~~~~~~ ~~~ ~~~ ~~~~~~~.\nvoir l’entrée du vendredi 26 juin 2015 et son image dans Le Jour ni l’Heure


Buhez ar Sent/1894/Janned-Franseza de Chantal - Wikimammenn\nBuhez ar Sent/1894/Janned-Franseza de Chantal\n◄ Bernard Janned-Franseza de Chantal Timothee, Hippolit ha Simphorian ►\nEur vech dimezet, Janned a boaniaz da genta da lakaat urs vad etouez he zervicherien. Ne ehaue da veilla var ho c’homportamant ; merka a rea he labour da bep hini hag ar poent d’hen ober, hag ato e veze var evez gant aoun na vankchent d’ho deveriou a relijion. Bemdez e lavare grasou d’ezho dioc’h ann noz ; dioc’h ar mintin e klevent ann offerenn e chapel ar maner, ha da zul ha da c’houel e kase anezho da offisou ar barrez.\nHe fried, o veza offiser, a veze aliez er meaz euz ar gear, hag epad ann amzer-ze Janned ne vele den ebed, kouls lavaret. Mes, pa veze he fried er gear, e reseve kalz koumpagnunez abalamour ma c’houie e rea ann dra-ze plijadur d’ezhan, hag evit chom ganthan ha gant ar goumpagnunez, e leze zoken a gostez lod euz he devosionou.\nDoue a roaz d’ezhi c’houec’h krouadur ; mes daou anezho a ieaz abred da greski niver ann elez er baradoz. Evelato Janned en em gave euruz gant ar pevar a ioa lezet ganthi : unan euz ar re-ma a ioa eur paotr, hag ann tri all a ioa teir merc’h. Mes allaz ! var ann douar n’euz ket a euruzded paduz. Eunn devez m’edo ann Aotrou de Chantal oc’h oter eunn dro jase asambles gant eur mignoun d’ezhan, hema her c’hemeraz a-ziabell evit eul loan gouez, hag a dennaz varnhan. Ann Aotrou a varvaz prest goude, ha setu he bried intanvez d’ann oad a eiz vloaz var ’nn ugent.\nJanned a oue treuzet he c’haloun gant eur c’hleze a c’hlac’har ; mes en em rezina a eure da volontez Doue, ha raktal e reaz veu a jastete evit ann nemorant euz he buez. Divar neuze ec’h en em daolaz holl d’ann oberiou a zevosion, a binijenn hag a drugarez. Eunn darn vraz euz ann noz a dremene o pedi hag o vedita ; iun a rea aliez, ha ne zouge mui nemed dillad dister gant eur c’houriz reun dindan. He dillad kaer e devoa ingalet etre ar beorien ; rak evel eur vamm oa evit ar re-ma. Ho loja a rea enn he zi pa vezent klanv, hag he-unan ec’h entente outho : n’e devoa ket a zonjer zoken o poket d’ho gouliou.\nGant ann dra-ze, Janned ne lakea morse re a veac’h var he zervicherien, hag ar re-ma a ioa kustumm da lavaret : « — Ann introun ama a zo devot ; mes den n’en deuz diezamant ganthi. » Goulskoude he c’henta soursi a oue bepred da gelenn he bugale hervez Doue, ha da ober anezho bugale fur ha kristenien vad. Mes pa ouent deuet da veza braz, e oue poulzet gant Doue d’ho c’huitaat evit sevel eunn Urs nevez a leanezed dindan ann hano a leanezed ar Vizitation. Ann dra-ma a reaz kement a boan d’he mab ma c’hourvezaz var dreujou ar maner evit miret outhi da vont kuit. Mes ar Zantez a lammaz dreisthan, hag o veza erruet e Annesi, e resevaz sae al leanezed digant sant Fransez a Zal, he c’honfesour. Neuze e reaz veu da ober ato ar pez a gavche d’ezhi a vije parfeta.\nBez’e devoue ann eur da velet ann Urs nevez oc’h en em astenn e berr amzer. Mes klenver a eure e kear Moulin, a greiz m’edo o vizita he c’houenchou, hag eno e varvaz leun a veritou er bloaz 1641, oajet a nao bloaz ha tri-ugent. Sant Visant a Baol a remerkaz a-ziabell he ene o vont d’ar baradoz, ha sant Fransez a Zal o tont d’he ziambroug.\nAnn nep en deuz eur guir devosion a zo bepred humbl, karantezuz hag aketuz d’he zever. Abalamour ma’z eo humbl, eo guelloc’h ganthan en em zieza he-unan eget dieza ar re all ; abalamour ma’z eo karantezuz, e tiverra zoken he bedennou pa vez eur blijadur bennag da ober evit he nesa ; hag abalamour ma’z eo aketuz d’he zever, ne jom ket enn iliz pa vez ezomm anezhan er gear. Dioc’h kement-ma eo eaz gouzout piou en deuz eunn devosion guirion ha piou n’en deuz ket.\nAdtapet diwar « https://br.wikisource.org/w/index.php?title=Buhez_ar_Sent/1894/Janned-Franseza_de_Chantal&oldid=29736 »\nKemmoù diwezhañ degaset d'ar bajenn-mañ d'an 31 Kzu 2011, da 16:53.


Keleier 5 a viz mae | Lezenn ar spierezh diabarzh, kenstrivadeg "Lavar ar Vro", ha bale mod "nordik"\nMardi 5 mai 2015 à 21:10 -\nD'ar 5 a viz mae hon eus plantet ar gaoz diwar-benn al lezenn diwar-benn ar surentez hag a oa bet votet e-pad an abardevezh gant an deputeed. Komzet hon eus ivez deus ar genstrivadeg aozet gant an deskadurezh katolik anvet "Lavar ar Vro". Ha roet hon eus ar gomz ivez da Goulven Elegoet, displeget e n'eus petra e oa ar bale mod "nordik".\nKuzhaat war internet daoust d'al lezenn nevez\nUn trec'h eo emañ evit François Hollande. Votet eo bet en abardevezh-mañ al lezenn diwar-benn ar surentez hag ar spierezh diabarzh. Votet eo bet gant pevar c'hant eizh depute ha tregont. C'hwec'h depute ha pevar-ugent o deus votet a-enep.\nE Breizh, Paul Molac, kannad UDB (56), hag ar sosialist Philippe Noguès (56), a zo savet a-enep. Thierry Benoit eus UDI (35) ha Jean-Luc Bleunven (29), tost eus ar PS, a zo chomet hep votiñ.Met daoust d'an destenn nevez e vo moien c'hoazh d'en em guzhañ war an internet. Herve Quere a zo ezel eus ar gevredigezh Linux Kemper. Ur gevredigezh a vrud al lojisieloù digoust ha libr. Un doare "navigateur" giz internet explorer pe google chrome a zo evit en em guzhañ anvet Tor :\n19e Thor SON\nM'o peus c'hoant pellgargañ pe kaout titouroù war Tor : https://www.torproject.org/\nKenstrivadeg "Lavar ar Vro" e Kastellin\nLavar ar vro a zo kenstrivadeg rannvro an deskadurezh katolik. Dalc'het e oa bet e Kastelin, an abadenn-se hag a ro ton da sevenadur Breizh ha d'ar brezhoneg. Prizioù oa ivez da gaout evit ar re gentañ. Setu amañ resultadoù ar genstrivadeg :\n6/5vet : Skolach Sant Loiz Kastelin4/3vet : Skolach Santez Vari GilerLiseidi : Lise Spered Santel Landivizio\nSelaouit amañ reportaj Jañ-Luk Bergot :\n19e00 lavar ar vro kastelin\nBale mod "Nordik"\nBale n'eo ket dale. Ha bale gant bizhier avat a ra berzh muioc'h mui e Breizh. Ur c'hleub a seurt-se a zo bet savet nevez zo e Porsall, harp ouz Gwitalmeze. Ur strollad baleerien hentchet gant sportour touet Goulven Elegoet, paotr ar bale mod "nordique" eta :\n19e00 bale gant bizhier\nSociétéSpered ar Yezh : ti ar rezistanted, le maquis refuge de Saint Laurent\nSociétéDiviz ar Yaou - Start eo bezañ ugent vloaz e 2020 ?


Sine : BOTOÙ-KOAD DRE-DAN | YA! Keleier e brezhoneg - kazetenn sizhuniek enlinenn\nKeleier » Levrioù, planedennoù, sine » Sine : BOTOÙ-KOAD DRE-DAN\nSine : BOTOÙ-KOAD DRE-DAN\n08 / 04 / 2018 | Levrioù, planedennoù, sine, Sevenadur ha dudi | Commentaires fermés sur Sine : BOTOÙ-KOAD DRE-DAN\nUr film sevenet gant : Soazig Daniellou (2017)\nGant : Tud Strollad ar vro bagan (52 mn)\nGraet he deus Soazig Daniellou ur labour ag an dibab amañ, pa zistro gant he c’hamera war ar bloazioù pa oa savet Breizh en-dro, gant hec’h ene, he modoù da weled ar bed (hag he bed dezhi da gentañ). Goude Mae 68 ne oa ket bet an traoù evel e-raog er vro-mañ na nebtu arall er Frañs. Mez ankouaet hon eus marse, hag ar re yaouank marse ne ouiont ket penaoz e oa bet an traoù e Breizh er bloazioù 1970, bloazioù Alan Stivell, pa sinifi stivell andon, mammenn pe eien. Ha gwir eo e oa bet ar prantad-se gwir brantad ur Vreizh nevez é toned a varw da véw en-dro. Goude ar Celib, lañset er bloaziadoù 1950, bec’h d’ar festoù-noz adkaset gant Loeiz Roparz adal 1939 dija, ha bec’h ive d’an deskiñ brezhoneg, yezh bet disprizet ha dilezet gant ar rumm kent. Ar rumm-sen en doa lonket re aez dizmegañs ar skolaerion o doa borodet o skolidi gant an diskan ne oa ar brezhoneg nemed ur yezh plouked dibosubl da voud a live gant ar formika ha labour d’an oll.\nYa, marse hon eus ankouaet ar prantad bervuz-se, heni ar blew hir hag ar lavregoù o « favioù elefant », ur prantad e oa bet an dud yaouank é tizoloiñ e oant bet làeret gant ar randonenn ofisiel na roe ket tamm lec’h ebed d’ar pezh a oa dishañval en C’hwec’hkogn, lec’h ma n’eus ket nemed ur bobl, ur yezh, ur vrôad, hag a viskoazh. Evel pa vehe dibosubl lakaad an dud da genvevañ dishañval, evel pa vehe dañjeruz boud dishañval. Ne oui ket ar Fransizion petra a sinifi an dro-lavar « tournoi des six nations » pa gomzer a rugbi. Ne ouiont ket e vez sellet douzh Bro-Skos, Bro-Iwerzhon, Bro-Gembre ha Bro-Saoz, gant pobloù arall, tre evel ma vez sellet douzh ar Frañs hag an Itali. Breizh-Veuriz nawazh a sell douzh an Angleter, bro-Gembre ha Bro-Skos evel brôadoù, ar pezh a zo dibosubl er Frañs : n’eus ket tu amañ da zisklaeriañ eh eus pobloù difer e Bro-Gorsika pe e Breizh.\nD’an nebeutañ eh eus amañ ur sevenadur pe sevenadurioù difer, gant diw yezh, re ar vro. Normal gweled e sav Emmanuel Macron da zifenn ar galleg, tonket hervezañ da voud teirved yezh ar bed er bloazioù da zoned (gras d’an Afrik), pa rac’hwiz ar Stad roiñ d’ar yezhoù-rannvro ur stadud deread ha skolioù ha mistri ampart evid o zreuskas d’ar re yaouank. Komprenaduz eo e klask ar Frañs difenn he hêrvad, hag ema ar galleg un elfenn ag an hêrvad-se. Setu perag e oa bet savet an Alliance Française, hag ar Francophonie bremañ. Afer ar Frañs eo. Mez petra a ra Breizh evid krogiñ da vad en he hêrvad dezhi he-hunan, ha disklaeriañ ema he yezhoù lod ag he hêrvad just a-walc’h, ha dezhi d’o difenn ha d’o lakaad da redeg er gevredigezh, n’eo ket dre dapennoù strewet a-gleiz hag a-zehoù mez gant ur youl penneg disklaeriet uhel ?\nVad a ra gweled teulfilm Soazig Daniellou, gant tud yaouank, brezhonegerion bet savet o hanvioù a-c’houde, Goulc’han, Riwanon, Bob, Denez, Marivon, Padrig ha m’oar-me. Ober a ra ar film ar liamm etre ar prantad frouezhuz-se hag an heni a-vremañ. Neuze o doa komprenet ar Vretoned e oant bet lorbet ha touellet. Mez trawalc’h gant ar vezh hag an dizmegañs, hag int war ar marc’hallac’h en-dro, ha krogiñ en delenn, en teatr ; kroueiñ kentañ skol Diwan. Hent zo bet graet memestra, modernaet ar yezh, tapet skiant-prenet e meur a zomani, implij Internet, aloubet peb tachenn ag ar vuhez vodern.\nDaw eo dimp gouied a-beban e taomp evid moned pelloc’h c’hoazh. Rag pelloc’h hon eus c’hoant da voned… Ur film da voud skignet a-vraz eo, sur…


Pajenn:Fenelon - Digweziou Telemaq mab Ulyss.djvu/16 - Wikimammenn\nPajenn:Fenelon - Digweziou Telemaq mab Ulyss.djvu/16\neul lestr pini a oa o paouez penséa : tostou, roénviérien casset tu-man tu-hont war an tréaz ; eur stur, eur wern, ha qerdin ô neui war an aot. Goudé é wélaz daou zen : unan anézo a vané coz, hag éguilé iaouanq hag henvel oc’h Ulyss. Béz'hén devoa hé c’houéqder gant hé vent hag hé valé leun a vrasder. An douéez a zizoloaz éz oa Télémaq, mab d’an haroz-zé ; mès pétra bennag ma ia squiant an douéou pelloc’h éguet hini an dud, né ellaz qét gouzout piou a oa an dén vénérabl-zé a ié kévret gant Télémaq ; ha qément-sé, abalamour ma ell an douéou huelloc’h cuzet d’an douéou izelloc’h ar péz a blich dézo, ha Minerva, pini a ié kévret gant Télémaq, dindan aoz Mentor, ne fellé qét dézi béza anavézet gant Calypso.\nTélémaq a respontas : O c’houi, piou bennag éz oc’h, dén pé douéez, (pétra bennag na eller ho qé-\nAdtapet diwar « https://br.wikisource.org/w/index.php?title=Pajenn:Fenelon_-_Digweziou_Telemaq_mab_Ulyss.djvu/16&oldid=116674 »\nKemmoù diwezhañ degaset d'ar bajenn-mañ d'an 30 Mez 2018, da 10:33.


Lenn, stank, stankenn, ur sell istorel, douaroniel ha yezhoniel – Le Trésor du breton écrit\nLenn, stank, stankenn, ur sell istorel, douaroniel ha yezhoniel\nI. UN EZHOMM SKLAERAAT\nStankenn : étang pe vallée, nag a fazioù !\nLenn, stank, poull, loc’h : Yezh ha douaroniezh.\nLenn ha stank : beb a dachenn sklaer.\nII. AR STANKOÙ KENTAÑ\nEus ar gored d’ar pesklenn.\nKrouidigezh ar stankoù.\nStank e brezhoneg : ar skouerioù koshañ.\nAr brezhoneg stankenn hag ar c’herneveg stagen.\nAr galleg kozh stanquier /estanquier.\nIII. STANK-STANKENN ER STUDIOÙ YEZH LEC’HEL\nStank e Bro Dreger\nStankennoù Bro Gerne\nAr studioù yezh lec’hel\nAr meskaj l’estang / Le stang.\nStank anv gwan\nIV. STANKENN un draonienn resis e dopografiezh\nBro ar stankennoù\nStankenn da envel traoniennoù pe tachennoù : kadastr kozh an Erge Vras.\nA-viskoazh eo chomet war ma spered al luziadenn etre stank (étang) ha stankenn (vallée). Tachennoù douar va zud en em lede war gant devezh-arat ha teir stankenn.\nEn unan eus ar stankennoù-se e oa ul lenn. Dre ma vez distaget memes-mod stank ha stankenn e oa tu soñjal e oa ur gerentiezh bennak etre an degouezh-se : ur stank pe ul lenn a vez lec’hiet dalc’hmat en ur stankenn e Breizh-Izel !\nNeoazh kalz a vrezhonegerien nevez, touellet gant ar ster lakaet en a-raok gant ar geriadurioù, a dro stank gant étang, ha padal e tri c’hard eus Breizh-Izel e talvez traonienn.\nKlask a rin pelloc’h degas sklerijenn war ar veskadenn-se o sellet n’eo ket nemetken eus ar yezh met ivez eus an istor ha eus an douaroniezh.\nEvit bezañ sklaeroc’h em displegadurioù e rin gant lenn evit lac pe étang ha traonienn evit vallée. Implij a rin ivez STANK evit étang ha STANKenn. evit vallée distaget /stank/. An holl skouerioù istorel a vo lakaet e lizherennoù stouet.\nSTANKenn : étang pe vallée, nag a fazioù ?\nKemer a rin da skouer, labour -koulskoude a dalvoudegezh- Joseph Cuillandre en doa labouret evit ar Verdeadurezh a Vrezel da dresañ kartennoù Enez Eusa hag Enez Molenez. Renablet en deus en Eusa meur a anv-lec’h gant stank a lak da dalvezout dalc’hmat étang :\nLe stancou (ar stankoù) : les étangs.\nStanmeur (Stank meur) : grand étang.\nStan Laedron (Stank laeron) : étang des voleurs.\nStanqquiniennec (Stank kignenek) : étang ou pousse l’ail (sic).\nAn displegadenn ziwezhañ–mañ a ziskouez splann penaos n’eo ket aet pell war e soñj. Dre m’edo ginidik eus Molenez marteze eo dianav krenn dezhañ ar ger stank (étang) rak implijet vez lenn eno ha n’eus ket traoniennoù war an enezenn ha pad all ez eus war Eusa.\nKement-se zo kadarnaet nevez-so gant labour furcherezh Per Pondaven ha Mikael Madeg. Renabliñ a reont 6 stankenn war enez Eusa ha nikun e Molenez. Evite hon eus afer amañ ouzh traoniennoù.\nStang Korz : (An draonienn war-laez « Aod Korz »)\nStang Mojan : (Anat a-walc’h e veze graet stang da genta euz an draonienn en tevenn, ha tamm ha tamm eo deut da veza ivez anv an aod dindan.)\nStang an aod braz, Stang an aod bian, Stang kigneneg, Stang porz an oan.\nN’eo ket eveljust traoniennoù bras a gaver en Eusa pa neus nemet stêrioù bihan war an enezenn. Ur skrivagnerez c’hallek a zegas brav deomp pezh eo ur stankenn war Eusa : « Je traverse les stankenn ou chante la source dessous le vert cresson».\nLENN, STANK, POULL, LOC’H : yezh ha douaroniezh\nSetu pezh a lavar geriadur An Here :\n« Lenn : ledennad dour, dous peurliesañ, douar war he zro, naturel pe grouet dre stankañ un dourredenn. »\n« Stank : ledennad dour chag, don pe donoc’h, bihanoc’h eget ul lenn. »\n« Poull : ledennad dour chag disall, bras pe vrasoc’h ar gorread anezhi. »\n« Loc’h : lenn vihan ma chag an dour, lec’hiet war an aod peurliesañ, dour sall enni. »\nAn diforc’h pennañ a vez lakaet war gont gorread an dour. Setu perak e kaver er pennadoù a zivout an anvioù-lec’h-se displegadennoù amresis evit kement hini anezho :\n« Lenn est d’usage courant pour les lacs ou étangs ».\n« Porz al lenn = port de l’étang ou du lac ; poull = étang, mare ; ar boulen = la flaque d’eau ».\n« Poull s’applique à la mare, à l’étang, au trou d’eau. Nous le traduirons par mare, sachant qu’elle peu avoir des dimensions variables ».\n« Lenn = étang, lac, bassin, mare, lavoir.\nAn hevelep diresisted a lenner er geriadurioù :\n« Lenn : estang / stanc : estang / poull : lacune, fosse ou l’eau s’arrête ». (Catholicon)\n« Étang : stanc, len ». (Julien Maunoir)\n« Lenndoûr, étang, mare, tout amas d’eau grand ou petit ». (Gregor Rostren)\n« Poull : étang, lac ; lenn : étang, lac, mare ». (Ar Gonideg)\n« Lenn : lac, étang ». (Garnier)\n« Lenn : lac, plan d’eau, bassin ». (Favereau)\n« Poull : étang, lagune. » (Termofis)\nPoent eo sklaeraat da genver skiant an douaroniezh petra dalvez resis, lenn, stank, poull, loc’h. Studiet vez an dra–se gant al limneologourien ha n’int ket a-du etreze evel just. Setu pezh a embann unan eus an arbennikourien vrasañ war an danvez :\nAl lenn (Lac) a zo troc’het eus ar mor ha n’eus nemet dour dous o vont enni.\nAr gorread a zo a-bouez met dreist holl an donder. Roiñ a reer 20 metr donder peurliesañ, d’an nebeutañ. Met ar pezh a ra an diforc’h gant ur stank eo ez eus div wiskad zour en ul lenn, unan sklaer hag unan teñval, disheñvel krenn da genver gwrez, sklerijenn hag o feur oksigen.\nAr stank (étang), a zo dour dous enni ivez met n’eo ket ken don (etre 5 ha 10 metr). N’eus kazi red ebet gant an dour rak stanket eo gant ur chaoser. N’eus nemet ur gwiskad dour en ur stank.\nAr poull (mare) a zo bihan (dindan un devezh-arat) ha n’eo ket don. Met naturel eo ha dour glav pe un eien a zegas dour fresk ennañ.\nAl loc’h (étang littoral) a zo ur stank e darempred gant ar mor hag a vez leuniet gant dour-sall a dremen dre ur mulgul pe ur rivorenn dindan un erv bili.\nEvit kompren ar c’hemmesk a vez kavet e skridoù ar vrezhonegerien etre lenn, poull ha stank, toullomp hentoù nevez gant al lec’h-anvadurezh.\nSellomp ouzh al ledennadennoù dour a vez graet lac e galleg e Breizh hag o zroidigezh e brezhoneg diwar labour an Ofis.\nLac de Bosméléac (Alineg) : Lenn Bosveleag (72 ha).\nLac du Drennec (An Dreneg) : Lenn an Dreneg (110ha).\nLac Saint Michel (Brenniliz) : Lenn Brenniliz (450ha).\nLac de la Roche-Hervé (Merzhelieg) : Lenn ar Roc’h.\nLac des Mottes (Santez Koulm) : Lenn ar Moudennoù.\nLac de Murin (Merzhereg) : Lenn Murin (160 ha).\nLac de Guerlédan (Kreiz Breizh), Lenn Gwerledan (304 ha).\nLac de Grand-Lieu (Bro Naoned) : Al Lenn Veur (65 km2).\nListenn al « lac » e galleg a zo kalz strishoc’h war wikipedia n’eus nemet pevar : Dreneg, Gwerledan, Murin hag al Lenn Veur (Grand-Lieu). Brenniliz zo lakaet dindan an anv « réservoir ».\nMa gemeromp da ziazez labour al limneologour Laurent Touchard, n’eus nemet Al Lenn Veur a c’hell bezañ lakaet e-touez al lennoù, an hini vrasañ er Frañs eo zoken.\nLenn Bosveleag a zo bet savet etre 1830 ha 1842 evit derc’hel uhel live an dour e Kanol Naoned-Brest.\nLenn an Dreneg (1981), Lenn Brenniliz (1936) ha Lenn Gwerledan (1930) zo bet savet nevez ‘zo dre stankañ an traoniennoù, stankoù int. Vallée en deus kinniget an anv « mirlec’h » evit ar re se, ha Martial Menard « mirlenn » evit talvezout réservoir.\nLenn ar Roc’h e Merzhelieg a zo sko eus ur stank anveet « étang du gué aux biches » o daou ken ledan. Nemet eo stag ouzh maner La Briandais, un ostalidi cheuc’h. Gwelloc’h eo d’ar berc’henned ober gant lenn ha n’eo ket gant stank evit sachañ an douristed.\nLenn ar Moudennoù a zo sko ouzh maner ar Moudennoù : « Le logis des Mottes n’offre rien de remarquable ; mais une pièce d’eau qui lui est contigüe est d’une limpidité admirable. On dit qu’elle fut creusée pour élever les tertres qui existent autour du manoir des Mottes ». N’eo ket ur pezh dour naturel.\nLenn Murin a zo en ur barrez e yeunoù Redon. An dekvedenn eus gorread ar gomun a ya gant stankoù. Aze ivez e reer gant « lenn » peogwir eo chikoc’h eget « stank ».\nE gwirionez, n’eus « lac » ebet e Breizh Izel, ne zlefer ober e galleg nemet gant « réservoir pe étang ».\nEvit ar brezhoneg e ranker sellout a-dostoc’h. Dre o gorread bras lod a c’hell bezañ tostaet eus ul lenn. Gwelloc’h vije implij Lenn evit ul lenn naturel (Al Lenn Veur) ha Mirlenn evit al lennoù savet diwar stankañ un draonienn. Ar pezh a lak strafuilh -en doare skiantel da welet an traoù- eo ne vez implijet nemet ar ger « lenn » e tri c’hard eus Breizh Izel evit kement gorread dour bras pe bihan. E Bro Dreger lec’h n’eus ket lennoù na virlennoù bras hon eus afer nemet ouzh stankoù.\nSTANK ha LENN : beb a dachenn sklaer\nAn atlas yezhel\nPa seller ouzh atlas Pêr ar Rouz (kartenn 426) lenn a zo roet evit étang e 84 % eus al lec’hioù enklask. N’eus nemet e bro Dreger hag un tammig e Kerne-uhel ec’h implijer stank evit « étang ». En e notennoù e lak spishoc’h ez eus bet roet dezhañ ouzhpenn ar ger lenn, ar ger stank pe stankenn e 18 lec’h. Resisaat a ra e talv houmañ « vallée » evit an dud hag a-wechoù « lavoir ».\nE diavaez Bro Dreger, n’eus nemet en Enez Sun en deus dastumet ar gêr stankenn, ar pezh zo souezhus. Ar vaouez zo bet goulennataet gantañ a oa ur vaouez e barr he brud, met ne oa ket o chom en enezenn anezhi. Kenwerzhourez er Pont, e oa lec’h e tremene kalz tud d’ar mare-se abalamour d’ar foar mil vrudet met ivez eus ar c’hloerdi. Ret eo gouzout ivez ez eus deuet tud niverus eus kostez Pempoull da chom d’an Enez Sun. Hag-eñ e oa ar vaouez bet kutuilhet he fozioù brezhoneg gant Pêr ar Rouz a orin eus Beo Oueloù ? Ar ger stankenn a zo dianav el lec’hanvadurezh an enezenn. Ha padal lenn a gaver meur a wech : al Lenn-gannañ, Lenn-garn-idok, rue du Lenn, al Lenn.\nAtlas Linguistique Pêr ar Rouz, Kartenn 426 : étang : An disparti etre lenn ha stank.\nEn henvrezhoneg n’eus roud ebet eus ar ger « stank ». E diellaoueg Orleans (Xved-XIved) kantved, e kejer gant ar ger « lenn » skrivet lin evit al latin lacuna. Kement-se a lak Joseph Loth da lakaat ar ster « marais », ouzhpenn « étang » . E kerneveg kozh ez eus ur ster kalz strishoc’h gant « lenn » pa gaver pisc lin (vivarium-pesklenn) ha gre-lin (horse-pond / abreuvoir) . An hevelep ger a gaver e kembraeg : llyn hag en iwerzhoneg : linn.\nDa vare ar brezhoneg krenn, ar c’hatolikon a lak war wel ar ger stanc, galleg estanc, latin stagnum. Item stagnare. Galleg faire estang, brezhoneg stanquaff.\nEvit ar ger lenn e kaver ivez ar ster estang ; uide in stang, quod idem est.\nDaou dra a-bouez a zegas deomp Jehan Lagadec en e Gatolikon : henvel ster e lak stank ha lenn o daou o talvezout étang. N’eus ket anv eus lac.\nNebeut a skouerioù a gaver e lennegezh ar brezhoneg krenn gant ar ger stank(étang) :\nMirouer 1575 : 2463. « Digraç ha disaçun, gant fortun en vn stanc ».\nBuhez sant Euzen 1623 : p. 98 « GVillerm map da Alan à parros Garlan a Dioces Treguer, oaget á cheuch bloaz pe voar an tro, beuzet é stancq an Porz-meur, ha tenuet à nezy maru ».\nE 1659 evit ar wech kentañ e ra Julian Maner an diforc’h etre stanc : estanc ha stanquen : valée. Er skridoù brezhonek e kaver ivez ar ster-se gant an doctrinal (1689) p.125 : « En tan soufr, en stanq leun a ansquen à laqua pep den da crena ». An holl geriadurioù a rayo an diforc’h war lerc’h etre stank ha stankenn. Met dre ma vez ket klevet ar sillabenn ziwezhañ Stankenn eo bet kemmesket an daou alies.\nMeur a skouer a vez kavet er skridoù eus ar XVIIvet kantved a lak un astenn da dalvoudegezh stank :\nBeach Devot (1687) p.71 « Kermelec é c’hoar hena ò tremen war ar stancq eüs ar viuier euit goulenn ou’ch he matez pe é lea’ch e ‘chalse beza »\nP.136 : « oc’h huanadi war stanq ar lenn »\nP 146 : « vnan ames ar paotret ayoa en é compaignunez à commanças da crial diuar ar stancq »\nP 146-147 : « ô tremen war stancq milin pont reün, á coezas er lenn, ar milin ô mala ».\nRenablet en deus Gregoire de Rostrenen ar stêr « écluse ».\nGwelet vez er pennadoù a us tennet eus ar Beaj Devot penaos e c’hell ar ger stank bezan komprenet e-giz « skluz » met ivez « stankell ». Ar ster-se a vez roet gant Vallée (1931), gant Favereau (1992).\nAr stankoù kentañ\n1) Eus ar gored d’ar pesklenn\nMag eo anat deomp eo stank un amprest diwar ar galleg kozh, klaskomp e wrizioù kement ha gouzout pegoulz eo deuet da gemer e blas e bed ar brezhoneg.\nGant sikour an istorouriezh, al lec’hanvouriezh, an anvadurezh hag ar yezhoniezh e yimp war roudoù ur ger a ziskouez bezañ pinvidik hec’h istor.\nNe gaver ket an anv stank e diellaougoù kozh Breizh. E diellaoueg Redon da skouer e vez graet gant meur a c’her evit ar gorreadoù dour :\nLenn : lenguennoc e Ruffiac (F°96), fosc linni ha ad-lin (F°85), runlin (F°91)\nLoc’h ? : coit louh (f°XX), luhguiinnan\nPoull : pulbili (F°99), pullgouiduet\nDre daouzek gwech ez eus anv eus piscatura da laret eo goredoù da bakañ pesked er mor pe er sterioù. En ur garta eus 1063 (f° 149) ez eo meneget ur stagnum piscationes. N’eus nemet e parrez Avezeg ez eus meneget e 1063 ur coretloencras (F°149) troet gant Bernard Tanguy « pêcherie du bosquet desséché ».\nD’ar mare-se ar goredoù a oa savet war ar sterioù a oa anveet « écluse » gant menec’h Sant Salver Redon. Met arabat sellet eus ar ger escluse deuet da vezañ skluz e brezhoneg (1424. Deshayes, Dict. Etym.), gant ar ster en deus bremañ. Er grenn-amzer ar goredoù a oa savet war ribl ar sterioù bras hep stankañ anezhi penn da benn. Savet e oant gant ur chaoser mein, pri-prad ha prenn, ar skluz a stanke an toull evit lezel tremen an dour, ha trapañ ar pesked gant ur c’havell pe gant rouedoù. Ar chaoser hag ar skluz a yae d’ober ar stankell.\nEr grenn amzer pellañ e oa ar goredoù war ar sterioù ha sufis e oa da vouetañ ar boblañs. Adalek an trizekved kantved gant an ekonomiezh o vont war-raok eo deuet oadvezh aour ar stankoù.\nKrouidigezh ar stankoù\nEn trizekved kantved gant kresk bras ar boblañs e Breizh e tifraoster ur bern douaroù hag e saver kastilli mein un tamm pep lec’h. Sevel stankoù a oa a-bouez evit pourchas pesked d’an dud o vevañ er maneroù ha er c’hastilli. War an dro o doa an dud jentil ar gwir da sevel goredoù war ar stêrioù. Mestr Kastell Pontkalleg en doa gwirioù war gement dourioù a rede dre e zomani : « Les pescheries dont le dit seigneur a droit, tant dans la riviere de scorff que dans toutes les autres qui passent sur les terres de sa juridiction. »\nAr wech kentañ ez eus meneget ur stank en istor Breizh eo e Pontkalleg e Bro Wened. Er bloavezh 1291, an duk Yann II a lak sevel ur chaoser a-dreuz un draonienn tre kichen kastell Pontkalleg evit sevel ur stank. Dourioù ar stank-se o deus beuzet ur bern douaroù war barrez Sant-Karadeg-Tregonvael, ha prosez a sav etre beskont an Henbont hag an duk Yann II : « Item dicit contra dictum Comitem, heredem dicti Joannis, quod idem Joannes per se vel suos fecit chausseiam seu aggerem et stagnum quodam vocatum de Pontchaellec rescurrens et inundans in terris et rebus dicti vicecomitis et suorum injuste et in maximum praejudicium ipsius. »\n(Breutaat a reas a-enep ar c’hont, pennher Yann, o sevel arguzennoù war ar fed en doa Yann lakaet sevel ur chaoser pe ur savenn-douar hag ur stank e dalc’h Pontkalleg, hag hemañ o lugañ an dourioù a veuze an douaroù hag ar madoù e dalc’h ar beskont hag e dud, oc’h ober gaou bras outo).\nEvit azasaat gwirioù an dud jentil ez eus meur a bajenn e Kustum Breizh a denn eus ar stankoù : « Le seigneur de fief peut faire étang en son fief et nuesse, pourvu que la chaussée en soit nouée par les deux bouts en son domaine ; et si le dit seigneur de fief noïe les prés ou terres de ses sujets par le dit étang, il les peut contenter par échange advenant : et ne le peuvent empêcher les dits sujets, pourvu que le dédommagement soit fait aus dits sujets… »\n« Il est loisible…faire en son héritage étangs, asseoir bondes, grilles et chaussées, pourvu qu’il n’entreprenne sur le chemin et droit d’autrui » .\nA-bouez bras eo d’an uhelidi bezañ perc’henn war ar stankoù. E 1257, e Plouarzhel Breizh-Uhel, e weler an Duk Yann I prenañ « l’étang des grands moulins » bet savet gant menec’h sant Benead, ha kerkent e teu da vezañ « L’étang au duc pe Le Lac au duc ». Perc’henn oa an duked ivez war « L’étang du duc » e Gwened ha « L’étang du duc » e Talbont.\n3) Stank e brezhoneg : ar skouerioù koshañ\nLakaet e vez alies anv parrez Laustanc (1160) da vezañ an anv-lec’h koshañ gant ar ger « stank » el lec’hanvadurezh. Laustanc tennet eus Dom Morice a vije ar stumm kozh eus an anv komun Nostang e Bro Wened. Stumm Dom Morice, adkemeret koulskoude gant an holl lec’hanvadurourien o deus pledet gantañ, a zo faos.\nFrançois Colin en deus graet ur renabl eus skouerioù karta 1160 a ro deomp listenn madoù Urzh an Ospitalourien e Breizh. N’eo ket ur skrid eus an XIIved kantved a zo ganeomp met meur a gopienn bet adskrivet er pevarzekved kantved. Lakaat a ra war wel eo ur garta faos e zeiziad, met ivez penaos en deus faziet Dom Morice e meur a anv lec’h bet treuzskrivet gantañ. Anatole de Barthélémy en doa lakaet an dra-se war wel dija en XIXved kantved. Displegañ a ra deomp o deus lakaet o c’hrabanoù an Ospitalourien war vadoù an Demplerien e 1312. Lakaet o deus adskrivañ ar garta-se d’ober ur renabl prisius eus o madoù e Breizh evit kadarnaat o ferc’henniezh da genver an Duk nevez anveet Yann III. Ar skouer koshañ eus ar garta-se bet adkopiet meur a wech, a zo bet skrivet e 1312. Adskrivet eo bet diwar ur parch koshoc’h moarvat an hini orin. Warni eo bet skrivet Laustenc. Ar stumm-se a zo a-unan gant ar re all eus ar memes mare : Laustenc 1280, Laustenc 1305, Laustenc 1308, Laustainc 1311, Laustenc 1423. N’eus nemet e 1437 e kaver evit ar wech kentañ ar ger « stank » e plas « stenk » : laustancq. Adalek ar xvived kantved e skrived Naustanc 1516 pe Naustenc 1520, hag adalek an XVIIIved eo ar stumm Naustang deuet da vezañ hiziv Nostang a veze implijet.\nRet eo klask neuze e dielloù all ar grenn-amzer, anvioù lec’h gant « stank ».\nN’eus roud ebet e Diellaoueg Redon, nag e hini Kemperle. E-barzh hini Kemper eo boaz ar skrivagnerien da droiñ e latin an anvioù tud pe an anvioù lec’h :\n– Stagno evit stang a vez kavet evit ar wech kentañ e 1285, e-barzh renabl madoù chabistr Kemper : « super compromisso super convencione terre cooperte cum stagno de Kaer Kermus ». Al lec’h se –hiziv kergunus- ‘vez kavet ivez e karta n° 13 dindan ar stumm Kaerkennuz e parrez Tregonk (1086). N’eus ket tu troiñ stagno gant ar ster « étang » amañ, kentoc’h tachenn douar e traonienn Kaerkennus.\n– 1326 Obitus Gormaeloni de Stagno, (Obit de Gourmelon du Stang)».\n– 1336 Yvone Stangorsou / 1337 Yvone Stang Corsov. An anv-se zo da dostaat ouzh Stang Corzou e Gwiler-Kerne (Stang corzou 1659) (Stangquorzou 1683)\n– Trizek gwech etre 1352 ha 1381 e kaver sinatur Herveo pe Herveus de Stagno Pavo, (Herve ar Stang Vihan) e traon ur garta. Ur wech nemetken da heul un notenn e traon ar garta 243 e 1335, eo bet skrivet stangno e lec’h stagno. Ur fazi e tle bezañ rak an notenn-se n’eo ket bet skrivet diwar zorn « Herve ar Stank Vihan ». Memestra e tiskouez ar wech kentañ ur veskadenn latin-brezhoneg stagno/stangno. An anv lec’h-se a zo bet renablet e Konk Kerne (stang bihan 1426) hag e Kemper (stangvihan 1426).\nSinatur h de stagnoparvo. Diellaoueg ilizoù Kemper.\nPelloc’h gant labourioù pizh Per Hollocou ha Jean-Yves Plourin e Bro Kemperle hon eus anvioù familh all :\n1426 : tri anv den e Rieg : Eon le Stanc, Guiguen Le Stanc, Thomas le Stanc, da dostaat eus an anv lec’h Le Stang e Kloar-Karnoet.\n1426 : 2 anv den Mahé le Stancguen (Kemperle), Le Stancguen (Molan), da dostaat eus an hevelep anv lec’h e Bannaleg, renablet ivez e 1426.\n1496 : Jehanne de Stanghinchant (Bannaleg), an anv lec’h a gaver e Mêlann (56).\nEvit pezh a sell eus an anvioù lec’h o deus renablet e Bro Gemperle\n1426 Le stang (Kloar-Karnoed)\n1426 Stang an dellec (Mellag)\n1426 Le stang guen / Le stang du Bannaleg\n1426 Stancuzeel / stang uzel 1473 / stanc uhel 1513.( Bannaleg)\nAlbert Deshayes en deus renablet eus e du an holl anvioù lec’h gant stank e Penn ar Bed.\nSetu ar re eus ar XVved kantved\n1426 Le stanger (Karaez)\n1426 Stang bihan (Konk Kerne)\n1426 Stang Martin (Konk Kerne)\n1426 Stang Veur (Kore)\n1426 An Stang (Forz-Fouen)\n1426 Le Stang (Pluguen)\n1426 Stang (Landrevarzeg)\n1426 Stang vihan (Kemper)\n1448 An stang (Plougoulm)\n1454 Stancqueau (An Erge-Vras)\n1488 Stang (Landevenneg)\nTenna a reer eus an enklask-se n’eo deuet an anv lec’h stankenn war wel nemet er pevarzekved kantved. Klotañ a ra gant kresk ar boblañs adaleg an daouzekved kantved hag an difrostañ zo bet graet pep lec’h. Diwar al lusk-se eo deuet an anvioù e kêr da vezañ puilh. Diwezhatoc’hik eur kroget ivez da sevel tier war an dinaouennoù a chome difraost betek henn. Ne gaver ket kalz a anvioù gant stankenn c’hoazh e 1426, ur pemzek bennak nemetken. Met an anv-lec’h stankenn a zo bet roet ingal betek nevez ’zo .\nDeuet diwezhat el lec’hanvadurezh, ne gaver ket bernioù anvioù-tud diveret eus stank. E diellaoueg ilizoù Kemper n’eus nemet daou anv den Le Stanc, Le Stang, ha pelloc’h Stanguennec, Stanquennec, Stanquic.\n4) Ar brezhoneg stankenn hag ar c’herneveg stagen\nEn ur sellout ouzh ar yezhoù keltiek all eo treut ar geusteurenn. Francis Gourvil en doa merzet : « Stanc ou Stang ne se montre guère dans la toponymie des autres pays brittoniques ». Mag eo gwir evit ar c’hembraek, n’eo ket aet pell a-walc’h war e enklask rak ar ger stank zo bet renablet meur a wech er geriadurioù kerneveg eus an XIX vet kantved :\nStank : a dam or bank to stop water\nStanc is celtic cornish for a pool, a pond.\nEl lec’h anvadurezh e kaver ur menneg nemetken eus ur ger stanc en trizekved kantved (1286): Klemm zo bet savet enep un den « for erecting a stank in Talkarn juxta castel de Botereaus and holding up the water ». (Evit sevel ur stank e Talkarn sko ouzh kastell Botereaus evit derc’hel an dour).\nSklaer eo en deus ar ger kerneveg-se ar ster « chaoser ». Penaos eo en em gavet e Kernev-veur ? Ur wech ouzhpenn eo dre an istor e kaver an diskoulm :\nCastel de Boteraus a zo anveet Kastel Boterel e kerneveg. « The family of Boterell or de Botereaus pe Botreaux … was descended from Alan Fergant, Earl of Brittany, who was created Earl of Richmond in England by William the Conqueror for his services at the battle of Hastings ». Ar familh Boterel, deuet da Vreizh Veur gant ar penntiern Norman Gwilhom an Alouber a oa perc’henn war douaroù e Kernev-Veur dibaoe 1131 d’an nebeutañ. E 1368 baroned Botreaux (Boterel zo troet da Botereaus ha Botreaux ha zoken Botrill) zo deuet da vezañ par e Bro Saoz (Peer of England). Kastell Boterel a zo hiziv e komun Boscastle e-kichen Tintagell.\nAn hini a lakas sevel ur stank e 1286 eo e anv William de Botreaus(1245-1296). Kar eo da Geoffrey Boterel, kont a Gintin (1207-1274) hag e vab Jean 1tañ Boterel, marv e 1293.\nDarempredoù stank a oa eus an daou du eus Mor Breizh, pa ouzer e oa perc’hennet prioldi Minster sko ouzh kastell Talkarn gant menec’h Sant Serge en Angers. Ar re mañ o doa pemp prioldi e Breizh ha tri e Kernev veur.\nDarempredoù stank en doa an abati gant kontelezh Penteur rak bez sant Brieg a zo en iliz Saint Serge en Angers. E 1166 ez eus bet graet ur gouel bras evit lakaat war wel relegoù Sant Brieg, dirak Roue Bro Saoz, Duk Breizh hag ur bern uhelidi. E 1210 lod eus ar relegoù zo distroet da Sant Brieg ha degemeret war an ton bras gant Alan Kentañ kont Penteur, Treger ha Goelo, a oa Tad Geoffrey Boterel kont a Gintin hon eus kejet gantañ pelloc’h.\nSouezhusañ tra e kaver en ur c’heriaoueg rannyezhel eus ar saozneg komzet e Kernev-Veur en XIXved kantved : stank : a disagreable situation gant ul lavarenn « I’m in a stank indeed ». Frederick Jago a ro ivez ur skouer : « We’em in a putty stank now » ar pezh a zo henvel mik eus al lavarenn vrezhoneg « Bezañ el lagenn, chom el lagenn ». Anavezet mat eo ivez « être dans le lagenn » e galleg saout ar vro.\nEr geriadurioù saozneg-kerneveg a-vremañ e roer stummoù heñvel mat eus ar brezhoneg :\nlake : logh, lyn, stagen. (Brezhoneg loc’h, lenn, stankenn ?)\npond : pol, lagen, stagen. (Brezhoneg poull, lagenn, stankenn ?)\nDaoust ha kar eo stagenn eus stankenn ?\nAmprestet eo bet ar ger diwar al latin stagnum e Kernev-Veur hervez Robert Williams.\nDiwar ar ger stanc kavet e Kernev Veur, Joseph Loth en deus displeget :\n« Y a-t-il lieu de rapprocher stank (cornique) du mot stank, qu’on traduit par « étang », mais qui, proprement, en breton, signifie barrage. En bas-vannetais stankell (stankel, avec nk palatal), signifie un barrage fait par les enfants pour arrêter les eaux de pluie et produire un petit étang. Il en a été de même en cornique… Il y a eu confusion avec le v. fr. estang à une certaine époque. Si stank, barrage, est indigène, l’origine de sac’h, eau stagnante est remise en question : sach peut supposer stacc = stakno ? ».\nHerve ar Bihan en deus graet nevez so evezhiadennoù war ar gerentiezh-se. Evitañ ez eus da liammañ ar wrizienn *stak hag ar ger stagen « pool » eus ar brezhoneg stank. Hemañ a vije bet levezonet gant ar galleg estanc. Degas a ra da soñj n’eo ket étang ster kentan stank met lieu encaissé, barrage, écluse.\nOc’h ober hon mad eus an en dro istorel, moien zo d’en em c’houlenn hag eñ ar ger stank kavet en ur pennad saoznek eus kernev-veur ne vije ket ur ger brezhoneg end-eeun deuet diwar kerentiez kont Penteur gant ar familh Botreaus eus Talkarn ? Diouzh un tu all menec’h Sant Serge Angers o deus graet moarvat war dro sevel ar stank en tu all d’ar mor, a-benn neuze ar ger kerneveg stank a zeufe war eeun eus al latin pe eus ar galleg.\nd) Ar galleg kozh stanquier / estanquier\nEr c’hatolicon e kaver ar ger stanquaff (faire étang). Gant gwir abeg Emile Ernault en deus tostaet ar verb-se eus ar galleg kozh a vez kavet er skridoù adalek 1150: « Est ce par l’influence du v.fr. estanche, vivier, étang, provençal estanco, estancho, arrêt barrage, mare, vivier, reservoir ? ».\nN’eo ket aet pell a-walc’h koulskoude war an dachenn-se pa gaver e rannyezhoù oil ar verb stankier (former une digue). Godrefoy a ro ivez ur stumm heñvelik : estankier « on avoit estankié le cours de le rivière », « estanquier l’iaue e destourner de ledite riviere ».\nAmprest « stank »diwar ar galleg kozh zo bet graet kentoc’h diwar ar verb estankier. Talvezout en deus graet da gentañ evit chaoser da stankañ un draonienn.\nDre astenn e Bro Dreger eo bet anveet ar gorread dour savet diwar sevel ur chaoser, ur stank.\nHa padall en deus talvezet ar ger lenn e lec’h all e Breizh Izel evit kement takad dour bras a-walc’h, savet goude bezañ stanket un draonienn.\nSTANK- STANKENN er studioù yezh lec’hel\nStank e Bro Dreger : étang, lavoir, réservoir, rouissoir\nE bro Dreger ez eus meur a ster gant « stank » Setu ar skouerioù roet gant Jules Gros :\n« Eur stank holoët » : un lavoir couvert.\n« Eur stang-ogerez » : rouissoir, (étang servant pour le rouissage du lin ou du chanvre)\n« Stank ar vilin » : l’étang du moulin.\n« Stank ar vilin avel » Le réservoir du moulin à vent.\n« War ar stankou-ze e vez gragaill ! » : A ces lavoirs-là, il y en a un bavardage !\nPlakenn straed e bourk Tremargad.\n2) Stankennoù Bro Gerne\nKavout a reer er studioù yezh lec’hel doareoù implij ar ger stankenn dre ar vro vrezhoneg :\nStankenn a vez implijet ingal e Kernev Izel. Ne vez ket klevet an dibenn ger –enn peurliesañ met dastumet eo bet an daou stumm e Sant-Ivi :\nStank = traoñienn ( Tud oa o labourat ‘ba’r stank).\nStankenn (‘stāŋ’kën) : (Rev zo bet ‘ba’r stankenn).\nKadarnaat a ra Per Trepos : « aux environs de Quimper, vallée se dit stankenn dans la langue courante ». En e studiadenn war an anvioù sent el lec’hanvadurezh, Per Trepos a lak sklaer : « Dans cette région (Plozevet) « étang » ne se dit que lenn ; stank n’est utilisé que dans les noms de lieux, mais il y possède pour les habitants le nom bien précis de stankenn « vallée » son dérivé qui l’a remplacé dans la langue courante et que Le Gonideg traduit également par « vallée ». Il est remarquable que le Finistère seul a échappé à la traduction de stang en « étang », aucun nom de lieu n’y commence par étang : Finistère : 270 stang, Morbihan : 6 étang, 75 stang, Côtes-du-Nord : 27 étang (dont un lieu noté Etang-neuf ou Stang Nevez), 45 stang. C’est pourquoi je pense que l’aire stang=vallée couvre tout le Finistère ».\nRoiñ a ra deomp liesterioù : Stankoù, stankeyer, stankijer pluriel de stank, « vallée » (Plozevet). Kavout a reer ivez : Stanko (Treger), Stankeu, stankegi (gwened), er stankeo (Ar Gerveur), hag aliesoc’h stankennoù.\nMa lak deomp Julien Maunoir (1659) ar ster « vallée » gant stankenn, pelloc’h er geriadurioù e kaver tamm ha tamm resisadurioù. Ne seblant ket ar c’heriadurourien tomm tre eus ar ster ledan « vallée », klask a reont degas un elfenn ouzhpenn evit termeniñ da vat petra eo ur stankenn.\nKoshañ hini, hini Pierre de Chalons (1723) a lak stanquen da dalvezout « coulée ». Roiñ a ra deomp ar stummoù stanc, stanqueu ha da heulh diazen, diazenneu a veze doare rannyezh Gwened.\nGregoire de Rostrenen (1732) a zegemer an daou c’her gant un doare skrivañ disheñvel : stancq = étang (p. 372) ha stancqenn = vallée (p. 947).\nLouis le Pelletier (1752) a ra an helep diforc’h etre stanc–ou (étang) ha stanken = vallon (P.831)\n« Quelques uns disent au singulier stanken, un vallon où l’eau s’arrête et forme un étang, l’eau y étant reserrée… du gaulois stanca ; on a fait une basse latinité stancare pour signifier soit de l’eau retenue soit ce qui est pressé… ». Met evitañ stankenn a zo kentoc’h un draonienn vihan ».\nJean-François Le Gonidec (1821)a dro ivez stankenn gant « vallée entre deux ou plusieurs montagnes », liester stankennou. « On dit aussi traonien et saônen dans le même sens ». En e c’heriadur galleg-brezhoneg (1847) moarvat diwar levezon Kervarker e skriv stañken gant e liester stañkennou met ivez stañkennik, liester stañkennouigou gant ar ster « vallon ».\nHenri Du Rusquec (1895) a zegas ur resisadur gant ar wech kentañ mennozh ar strizhded : Stanken : vallon, pluriel stankennou.\nStankennik : vallon resserré pluriel stankennigou.\nFransez Vallée eo an hini kentañ a lako talvezout mennozh ar strizhded gant ar ger stankenn e-unan : « vallée » : traoñienn, traouienn, saonenn , koumm, komm (noms de lieux), izelenn, flondrenn. (V) , stankenn (vallée étroite), toullenn.\nFransez Kervella en deus ranket klokaat Geriadur Istorel Roparz Hemon a oa chomet gant ar ster ledan « vallée ». Resisaat a ra ar yezhadurour gant « vallée profonde »\nFrancis Favereau a ya ivez gant an hent-se : « ravin et vallon encaissé ».\nAr mennozh-se a zo adkemeret e Geriadur brezhoneg An Here (2001) : P 1218 : « stankenn : traoñienn enk peurliesañ. A-wezhioù traoñienn serzh. »\nEizh ger a zo implijet gant ar ar c’heriadurourien evit ar galleg vallée : –Traonienn. Stankenn. Toullenn. Izelenn.Flagenn. Kampoulenn. Saonenn.Diazenn. Don.-, hep na vije moien en un doare sklaer gouzout ha traoniennoù disheñvel int dre o brasder, o donder, o ledander, o strizhder.\nA-benn ar fin n’eus nemet ar ger stankenn a zo lakaet da dalvezout traonienn enk.\n4) Ar meskaj : « l’estanc /le stanc ».\nPa seller ouzh gwirioù gladdalc’hel an aotrouien ne oa nemet tud jentil o doa ar gwir da gaout stankoù da sevel pesked. Peurliesañ e oant sko ouzh ar c’hastell pe ar maner.\nE meur a lec’h ez eus bet kemmesket gant notered ha beleien en o faperachoù ar stumm gallek hag ar stumm brezhonek.\nE Kastell ar Bot e Pont-ar-veuzenn e kaver ur skouer heverk eus doareoù difoutre ar skrivagnerien skoet gant kleñved ar gallekadur : pevar stumm skrivet a gaver en ur ober 20 vloaz :1681 : Stangarvot / 1682 : Stanganbot / 1685 : Estang du Bot / 1701 : Stang du Bot. Deuet eo hiziv da vezañ Stang ar voud\nMemes kemmesk a gaver e meur a barrez :\n– Langolen : l’estanglevenez (1536) / Stang levenez (1540)\n– Mellag : Stangandillat (1600)/Estancq en Dillat (1678)/Stang en Dillad (1765)\n– Plogastell-Sant-Jermen : Lestang (1514), Stanque (1705), Stanc (1708), Stanq (1711)\n– Tremeven : 1539 L’estang de Lamharu (Lamcarff e 1486). Lamharu zo bet gallekaet e Manoir de la Marre e 1670. Hiriv e vez graet Stang La Mare eus al lec’h-se.\n5. Stank anv gwan\nHag eñ e c’heller tostaat ar ger stank ouzh an anv-gwan implijet kaer e brezhoneg.\nJob jaffré en e gronikennoù en deus bet tro da gontañ deomp eus an anvioù lec’h gant stank : « L’adjectif stank signifie dru, serré épais. Il a produit stankell qui a le sens de barrage. Bien des lieux dits ne comportent pas d’étang mais correspondent à des vallons à la végétation touffue, à des fourrés. L’idée d’obstruction est constante ».\nDu Rusquec en e c’heriadur (1883) a ya pelloc’h pa ro stanken = fourré. Ur ger na gaver neb lec’h all.\nN’eo ket sklaer tamm ebet evit Piette. Renabliñ a ra stanc eveljust, diwar ar c’hatolikon. Displegañ a ra ar ger e saozneg gant pond. En e zisplegadenn e skriv : « The relation between this word stanq (plentiful) and the verb stanquaff (to clog) is not clear. One may suppose the meaning stagnant, leading to that of full.\nSTANKENN : un draonienn resis e dopografiezh\n1) An douarstummadouriezh\nAr chañs hon eus da gaout ur brezhoneger eus ar c’hentañ troc’h en deus studiet an traoniennoù dre ar vro. Andre Guilcher, ginidig eus an Enez Sun, kelenner war an douaroniezh, en deus savet un dezenn war « Le Relief de la Bretagne méridionale de la baie de Douarnenez à la Vilaine ». Un tamm eus e labour a zo bet embannet e brezhoneg : Evit kas da-benn e dezenn eo deuet e 1941 betek ar Stangala, ur stankenn vrudet etre An Erge Vras ha Kerfeunteun. Skrivet en deus e droiad e brezhoneg er gelaouenn Arvor, lec’h e tispleg mat petra eo ur stankenn :\n« Ar ribl kleiz a zeu da vezañ serzhoc’h-serzhañ e Grifonez. An Oded a rede betek amañ war du ar c’hornog a dro en un taol war du ar c’hreisteiz. Un arvest dispar eo diouzh an uhelennoù pevar ugent metr a-zioc’ h ar stêr, gwelout ar stêr-se oc’h ober ur gildroenn vras hag o lammat war ar c’herreg. E Grifonez eo e tizhomp ar Stangala vras. Hiviziken ez eo ken uhel an daou ribl. Betek milin ar Penn-C’hoad, a-hed tri-c’hard lev bennak e tiskenn ar stêr eus ur metr ha daou ugent a-uhelder da zek hebken…\nEeun eo an abegoù. Da gentañ holl e rede an Oded war gompezennoù uhel Beg ar Menez, Sant Gwenole, Lestonan, kalz uheloc’h eta eget bremañ ; tamm-ha-tamm, dre forzh krignat ha dispenn eo diskennet er c’hompezennoù-se. Ar garregenn avat, n’oa ket ken kalet e pep lec’h. A-raok Grifonez e kaver maen greunek (pe granit) war an tu kleiz, ur seurt maen kalet ha fetis eo. War an tu dehou er c’hontrol e kaver dreist holl maen-sklent (pe chist) : kalz boukoc’h eo. Rak-se ez eo bet dispennet buanoc’h ar ribl dehou eget ar ribl kleiz. Etre Grifonez ha milin Penn-C’hoad e kaver maen-greunek diouzh an daou du : n’eo ket souezhus eta gwelout torgennoù uhel diouzh an daou du ha kement a gerreg o virout ouzh an dour da redek. E-kichen Kemper erfin emañ adarre an Oded er maen-sklent evel ar Jed adalek Sant-Ivi ; maen bouk adarre, traonienn ledan adarre. »\nUr stankenn a zo neuze un draonienn gant ribloù a-serzh (rozioù), toullet don en ur gompezenn uhel, lec’h e red an dour diwar dizh. « Aet eo war zonaat « talweg » (naoz) ar stêrioù d’ar mare ma oa live ar mor kalz izeloc’h eget bremañ. (e-pad skornerezh ar Pevarhoalad) »\nPanell henchañ e Kemper o tiskouezh ar stumm brudet Stangala, gant e stumm vrezhoneg Stankalar, (Traonienn Sant Alar) hag un anv lec’h all Stankoù.\n2) Bro ar stankennoù\nSeurt traoniennoù serzh anveet stankennoù a gaver dreist holl e kreisteiz Breizh. Pa seller ouzh kartenn Penn-ar-bed an anvioù-lec’h gant « stankenn » e weler diouzhtu « Bro ar stankennoù ».


Foeterien : Euskadi, etre mor ha menez (5-1)\nE pempvet koulzad Foeterien e tispenner roudoù 6 den yaouank, etre 18 hag 28 vloaz anezhe, o vont gant hentoù Bro Euskadi.\nAet e oa Eve, Maelle, Morwenna, Mael, Davy ha Kaou kuit, pep a 5 € an deiz en o chakodoù, da vont gant ur 1 000 kilometr bennaket. Dav e oa bet dezhe mont deus an aod d'ar menezioù, o treuziñ kêrioù bras ha kêriadennoù bihan, amzer domm warne a c'halle sevel betek 30°C a-wechoù.\nWar droad, o c'hoari biz-meud, gant an tren pe war vag o doa treuzet ar vro, loc'het anezhe diouzh Kastell La Mota e-tal Pleg-mor Gwaskogn e Donostia pe Sant-Sebastian. Graet o doa anaoudegezh gant Vitoria-Gasteiz, kêrbenn Kumuniezh Emren Euskadi, gant mirva laboused Urdaibai bet lakaet war rolloù an UNESCO. Tremenet e oant dre Guardia, ur gêr deus ar C'hrennamzer e-kreiz ar gwiniegi, dre C’hernika ivez, brudet he gwallblanedenn e-mesk tud ar bed holl gant oberenn Picasso, betek en em gavet e Peniti San Juan Gaztelugatxe ha pignat an 241 bazenn a gas d’ur gweledva dibar. E pep tennad o doa renket kemer perzh e c'hoarioù, tremen amprouennoù, diskoulmañ kevrinoù, respont da c'houlennoù a bep seurt a-benn kavet o hent ha dastum poentoù. Ha bemnoz e oa bet ret dezhe kavet bod ha boued war blas…\nRann 1 : Donostia-Getaria\nLoc’het e oa ar Foeterien deus Donostia Sant-Sebastian, deus mogerioù Kastell la Mota, e-tal Baee La Concha hag enez Santa Clara. Goude un droiad dre ar menezioù e oant en em gavet war Enez al Logodenn e Getaria.


Suamerika - Wikipedia\n(Adkaset eus Su Amerika)\nSuamerika, pe Amerika ar Su (ivez Kreisteizamerika, Amerika ar C'hreisteiz, Amerika an Traoñ, anvadurioù fazius e-keñver douaroniezh, pe geokreizennet war doare gwelet tud eus norzh ar voul-Douar), a zo pe ur c'hevandir, pe un iskevandir (a-gevret gant Norzhamerika) ha rann neuze eus Amerika, hervez ar savboentoù. Er c'hornaoueg dezhi emañ ar Meurvor Habask hag er reter ar Meurvor Atlantel.\n17 840 000 km² eo gorread Amerika ar Su, tost da vat 3,5% eus gorread an Douar. Er bloaz 2005 e oa en Amerika ar Su war-dro 371 000 000 a dud o vevañ, ar pezh a ra war-dro ur bempvedenn eus poblañs ar bed.\nAdtapet diwar « https://br.wikipedia.org/w/index.php?title=Suamerika&oldid=1635329 »\nDernière modification le 13 Ebr 2015, à 22:52


Stumm eus an 11 Ebr 2014 da 19:44\n40 okted lamet , 7 vloaz zo\nStumm eus an 11 Ebr 2014 da 19:37 (kemmañ)\nStumm eus an 11 Ebr 2014 da 19:44 (kemmañ) (dizober)\nDesavet e voe en ur familh a vourc'hizion vreizhat a orin eus [[Broioù kozh Breizh|Bro-Bagan]] o chom e Pariz. E dad-kozh a voe un drouiz eus an [[Emsav]] kentañ gant al lesanv ''Al Louzaouer''. E dad a oa Drouiz er Gorsedd, gant al lesanv "''Thenenan"''. Yann-Ber Tillenon a reas anaoudegezh gant meur a emsaver evel [[Guy Étienne]], [[Youenn Olier]], [[Morvan Marchal]] pe [[Remont Jestin]].\nSevel a reas ur strolladig europeour e penn kentañ ar [[bloavezhioù 90]] gant Goulven Pennaod, [[Tristan Mordrelle]] (mab da [[Olier Mordrel]]) ha [[Guillaume Faye]], ''Europa Riezel'' an anv anezhañ. Berrbad e voe ha ne zreistvevas ket muioc'h eget ur bloavezh.<ref>Gw. ''Dictionnaire de la mouvance droitiste et nationale, de 1945 à nos jours'', Jacques Leclerc, L'Harmattan, 2008, p. 394</ref> Abaoe kreiz ar bloavezhioù 90 ez embann pennadoù evit difenn keal un [[Europa]] kevredadel hervez pezh a ra "an tu-kreiz pellañ" anezhañ, dre ar mennozh pagan roman ''Concordia oppositorum'' ("Emglev ar c'hontrolioù" e [[Latin]]).<ref>Gw. e bennad [http://www.tillenon.com/index.php?id=yann-ber_tillenon_breizh40 Candidature présidentielle fédéraliste] (e galleg)</ref> Danvez kuzulier-departamant eo bet e [] evit kanton [[Lanniliz]], war ar renk evel [[Tepot Gwilhmod]]. D'ar 6 a viz Mezheven [] en doa sinet un emglev gant politikourion ouennelour eus an tu-dehou pellañ evit gwareziñ ar ouenn.<ref>Gw. [http://www.terreetpeuple.com/actualite/chroniques-par-pierre-vial/appel-de-moscou.html?2d4883b0bf7db295e9826020acb22e07=781346bb3606ccb96a2072f630651e2f Galv Moskova] (e galleg)</ref>\nAdtapet diwar « https://br.wikipedia.org/wiki/Dibar:MobileDiff/1565996 »


> Teknologiezhioù ar c’helaouiñ hag ar c’hehentiñ\n> Al lec’hienn www.mairie-vannes.fr\nGant ar benveg kehentiñ nevez-mañ, deuet diàr labour holl servijoù kêr, e vez kinniget deoc’h :\n- endalc’hadoù nevez, nevesaet tostik-tost d’ar vammenn\n- un dorikell elektronek enlinenn evit ho tifraeoù\n- un tres a gêr etreoberiat gant luc’hskeudennoù tapet gant kirri-nij\n- ur reizhiad merdeiñ aesoc’h da implijout (gant ul lusker enklask peurgetket)\n- ur garta c’hrafek heneuz.\nAr merdeer a c’hallo personelaat e zor-dal evit monet buanoc’h d’an traoù eo dedennet gante.\nENDALC’HADOÙ NEVEZ – serviJOÙ NEVEZ\nKemennet e oa bet deoc’h abaoe ur pennad, ha graet eo a-benn bremañ.\nLaouen eo kêr Wened é kinnig deoc’h he lec’hienn Internet nevez.\nDre an nor-dal-se he deus c’hoant Kêr da zegas deoc’h titouroù talvoudus ha nevesaet, ha da ginnig servijoù enlinenn deoc’h a-benn aesaat hoc’h enklaskoù hag ho tifraeoù.\nUn endalc’had liesseurt ha nevesaet ingal\nÀr al lec’hienn e kavot titouroù a bep seurt, renket e rubrikennoù bras. Gellout a reont bout pennadoù (fichennoù pad pe nevezentioù), deiziataerioù (an holl zarvoudoù foran, sport, sevenadur), bloazlevrioù (an dilennidi, ar servijoù, an aveadurioù, ar c’hevredigezhioù), pe c’hoazh kartennoù.\nNevesaet e vez dalc’hmat gant holl servijoù kêr, diouzh kefridi pep hini. Lod rubrikennoù a vez nevesaet ivez diàr ar froud titouroù a vez kaset dimp gant Kumuniezh Tolpad-kêrioù Bro Gwened pe diàr an dorioù-dal broadel.\nGant se e c’hellomp en em ober buanoc’h ha diskouez titouroù « fresk » ingal.\nUr reizhiad merdeiñ efedus\nEvit aesaat ar moned d’an titouroù e oa pouezus « kodiñ » framm al lec’hienn ha pourchas ur mod merdeiñ aes da gompren hag efedus, evel-se :\ngant pep rubrikenn ez eus ur c’hod liv ha merkoù gwelet\ngouzout a rit bepred e pelec’h emaoc’h el lec’hienn (« amañ emaoc’h »)\nijinet eo bet ar piktogrammoù evit bout ar sklaerañ ar gwellañ\nUn aezamant dispar a vez degaset gant al lusker enklask evit kavout an titouroù buan-kenañ.\nAesaat ar moned d’al lec’hienn d’an nammidi\nLec’hienn kêr Wened zo diouzh erbedadennoù ar WAI*. E-se e touj d’an dezverkoù moneduster. Hollbouezus e oa bet an dra-se evidomp.\n* WAI : embregadenn gant ar W3C (World Wide Web Consortium) a denn d’ar moneduster d’ar Web ha d’an erbediñ diskoulmoù teknikel.\nAr servijoù enlinenn hag an etreoberiadegezh\nKinnig a ra al lec’hienn deoc’h un dorikell c’halloudel evit ho tifraeoù melestradurel.\nAbaoe pell e pourchasomp deoc’h sturlevr enlinenn an difraeoù melestradurel evit displegiñ deoc’h an doareennoù anezhe.\nA-benn bremañ hag er mizioù da zont, e c’hallot monet da furmskridoù elektronek da c’houlenn teulioù pe titouroù. Evel-se n’eus ket ezhomm da ziblasiñ na da lostenniñ, hag un aezamant eo evit an holl, e-ser lakaat modernoc’h hor melestradur.\nAnv zo da aesaat d’ar gwellañ an difraeoù melestradurel en ur zegas tamm-ha-tamm keal an dorikell elektronek digor dizehan (24e/24, 7d/7).\nTres Kêr hag al luc’hskeudennoù tapet gant kirri-nij\nAbaoe 10 vlez eo aveet an ti-kêr gant ur reizhiad titouriñ douaroniel (RTD) evit e ezhommoù dezhañ e-unan. Tennet hon eus ul lodenn anezhi da ginnig deoc’h un tres kêr etreoberiat a c’heller gwelet gantañ, n’eo ket hepken tres hollek an hentoù hag ar savadurioù, met ivez luc’hskeudennoù tapet gant kirri-nij (Reizhluc’hskeudennerezh 2006). Tennet e oa bet ar c’hlichedoù e miz Gwengolo 2006.\nGallout a rit monet d’ur chomlec’h resis pe d’ur poent bennak (savadur, lec’hienn, park…). Liammet eo an tres ouzh al lec’hienn. Evel-se e c’heller lec’hiiñ lod fichennoù a vezer é sellet diàr ar gartenn. Evit achuiñ hon eus lakaet un toullad lec’hioù dedennus a-gevret gant an doareennoù hag ul luc’hskeudenn anezhe .\nUn nor-dal evit pep unan\nPep merdeer a c’hell krouiñ ur gont personel. Goude bout savet e brofil e c’hello monet buan d’e rubrikennoù karetañ diàr an egorenn personelaet-se. Gallout a ray ivez resev en e voest lizheroù elektronek darvoudoù pennañ ar rubrikennoù diuzet, ha koumanantet e vo da lizher kelaouiñ Kêr Wened.\nEmañ Kêr Wened e-touez kêrioù luskusañ Frañs a-fet TKK – Teknologiezhioù ar C’helaouiñ hag ar C’hehentiñ (@@@@ e 2006). Kadarnaat a ra he c’hoant da vont pelloc’h gant an hent-se, ha spi he deus e c’hello, dre al lec’hienn-mañ, bout muioc’h c’hoazh diouzh ar pezh emaoc’h é c’hortoz.\nGant ar servijoù-kêr e karg ag an teknologiezhioù nevez, e hetan deoc’h ur verdeadenn vat àr mairie-vannes.fr !\nEilmaer e karg ag ar c’helaouiñ,\nar c’hehentiñ hag an teknologiezhioù nevez.